KENKAN WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Latvian Lingala Lithuanian Luganda Luo Luvale Macedonian Malagasy Malay Malayalam Marathi Maya Mixe (North Central) Mizo Mongolian Moore Myanmar Nahuatl (Northern Puebla) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Punjabi Quechua (Ayacucho) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Wolaita Xhosa Yoruba Zapotec (Isthmus) Zulu\nNHWEHWƐMUFOƆ bi bisabisaa mmabunu bɛyɛ 800 a wɔfiri ɔsom ahodoɔ bɛboro 12 mu nsɛm. Ɔbisaa wɔn sɛ Yesu tie mpaebɔ anaa? Wɔn mu dodoɔ no ara kaa sɛ wɔgye di paa sɛ Yesu tie mpaebɔ. Nanso wɔn mu baako deɛ, ɔtwaa edin Yesu no mu, na ɔtwerɛɛ “Onyankopɔn” hyɛɛ hɔ.\nWo nso, w’adwene yɛ wo sɛn? Yesu ne Onyankopɔn, wɔn mu hwan na ɛsɛ sɛ yɛbɔ no mpaeɛ? * Sɛ yɛbɛnya asɛm yi ho mmuaeɛ a, gye sɛ yɛdi kan hwɛ mpaebɔ a Yesu kyerɛɛ n’asuafoɔ no.\nHWAN NA YESU KAA SƐ YƐMMƆ NO MPAEƐ?\nYesu de ne nkyerɛkyerɛ ne ne nhwɛsoɔ kyerɛɛ onii a ɛsɛ sɛ yɛbɔ no mpaeɛ.\nYesu bɔɔ ne soro Agya no mpaeɛ. Ɛno yɛ nhwɛsoɔ a ɛsɛ sɛ yɛdi akyire\nNE NKYERƐKYERƐ: Yesu asuafoɔ no baako ka kyerɛɛ no sɛ, “Awurade, kyerɛ yɛn sɛdeɛ wɔbɔ mpaeɛ.” Yesu nso ka kyerɛɛ wɔn sɛ: “Berɛ biara a mobɛbɔ mpaeɛ no, monka sɛ, ‘Agya.’” (Luka 11:1, 2) Bio nso, wɔ Yesu Bepɔw so Asɛnka a agye din no mu no, ɔka kyerɛɛ n’atiefoɔ sɛ wɔmmɔ mpaeɛ. Ɔkaa sɛ, ‘Wɔmmɔ wɔn Agya a ɔwɔ kokoam no mpaeɛ.’ Ɔsan maa wɔn awerɛhyem sɛ, “Mo Agya Onyankopɔn nim nneɛma a ɛhia mo koraa ansa na moabisa no.” (Mateo 6:6, 8) Adeɛ rebɛkye ama Yesu awu no, ɔka kyerɛɛ n’asuafoɔ saa da no anadwo sɛ, “Biribiara a mobɛbisa Agya no ɔde bɛma mo me din mu.” (Yohane 16:23) Wei nyinaa ma yɛhu sɛ na Yesu pɛ sɛ yɛbɔ Yehowa Nyankopɔn a ɔyɛ Yesu ne yɛn nyinaa Agya no mpaeɛ.—Yohane 20:17.\nNE NHWƐSOƆ: Ná Yesu ankasa bɔ mpaeɛ te sɛ nea ɔkyerɛɛ n’asuafoɔ no ara pɛ. Ɔkaa wɔ ne mpaebɔ mu sɛ: “Agya, ɔsoro ne asase Wura, meyi wo ayɛ wɔ badwam.” (Luka 10:21) Berɛ foforɔ nso, “Yesu maa n’ani so kyerɛɛ soro kaa sɛ: ‘Agya, meda wo ase sɛ woatie me.’” (Yohane 11:41) Afei nso berɛ a Yesu rewu no, ɔbɔɔ mpaeɛ sɛ: “Agya, wo nsam na mede me honhom hyɛ.” (Luka 23:46) Yesu bɔɔ ne soro Agya, “ɔsoro ne asase Wura” no mpaeɛ. Ɛno yɛ nhwɛso pa a ɛsɛ sɛ yɛn nyinaa di akyire. (Mateo 11:25; 26:41, 42; 1 Yohane 2:6) Sɛ yɛhwɛ nea Yesu kyerɛkyerɛɛ n’asuafoɔ no wɔ mpaebɔ ho ne nhwɛsoɔ a ɔyɛeɛ no a, asuafoɔ no dii akyire anaa?\nHWAN NA TETE KRISTOFOƆ NO BƆƆ NO MPAEƐ?\nBerɛ a Yesu san kɔɔ soro no, ankyɛ koraa na atamfo tuu wɔn ani sii n’asuafoɔ no so. (Asomafoɔ Nnwuma 4:18) Enti asuafoɔ no bɔɔ mpaeɛ. Nanso, hwan na wɔbɔɔ no mpaeɛ? “Wɔde akoma korɔ maa wɔn nne so ka kyerɛɛ Onyankopɔn” wɔ mpaebɔ mu sɛ ɔnkɔ so “mfa [n’akoa] kronkron Yesu din so” mmoa wɔn. (Asomafoɔ Nnwuma 4:24, 30) Yɛhu sɛ, sɛnea Yesu kyerɛɛ n’asuafoɔ no sɛ wɔmmɔ mpaeɛ no, saa pɛpɛɛpɛ na wɔyɛeɛ. Onyankopɔn na wɔbɔɔ no mpaeɛ, ɛnyɛ Yesu.\nMfie kakra akyi no, ɔsomafoɔ Paulo kaa sɛnea ɔne ne mfɛfoɔ bɔɔ mpaeɛ no ho asɛm. Berɛ a ɔretwerɛ ne mfɛfoɔ Kristofoɔ no, ɔkaa sɛ: “Berɛ biara a yɛbɛbɔ mpaeɛ ama mo no, yɛda Onyankopɔn a ɔne yɛn Awurade Yesu Kristo Agya no ase.” (Kolosefoɔ 1:3) Paulo san twerɛ kɔmaa ne mfɛfoɔ gyidifoɔ sɛ wɔnna yɛn ‘Nyankopɔn ne yɛn Agya ase daa wɔ biribiara mu, yɛn Awurade Yesu Kristo din mu.’ (Efesofoɔ 5:20) Nsɛm yi ma yɛhu sɛ Paulo hyɛɛ nkurɔfoɔ nkuran sɛ wɔmmɔ ne ‘Nyankopɔn ne n’Agya mpaeɛ wɔ biribiara mu.’ Nanso, ɛsɛ sɛ wɔbɔ mpaeɛ no wɔ Yesu din mu.—Kolosefoɔ 3:17.\nTete Kristofoɔ no tiee mpaebɔ ho akwankyerɛ a Yesu de maa wɔn no. Yɛn nso, yɛbɛtumi ayɛ saa de akyerɛ sɛ yɛdɔ no. (Yohane 14:15) Sɛ yɛbɔ yɛn soro Agya no nko ara mpaeɛ a, ɛbɛma yɛanya awerɛhyem sɛ ɔtie yɛn mpaebɔ sɛnea Bible mu dwontofoɔ bi kaa wɔ Dwom 116:1, 2 sɛ: “Ɔdɔ ahyɛ me mã ɛfiri sɛ Yehowa tie me nne . . . mɛsu mafrɛ no me nkwa nna nyinaa.” *\n^ nky. 3 Twerɛnsɛm no ma yɛhu sɛ Yesu ne Onyankopɔn nyɛ pɛ. Sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 4. Yehowa Adansefoɔ na wɔtintimiiɛ.\n^ nky. 11 Sɛ Onyankopɔn bɛtie yɛn mpaebɔ a, ɛsɛ sɛ yɛbɔ mmɔden de n’asɛm bɔ yɛn bra. Sɛ wopɛ ɛho nsɛm pii a, hwɛ nwoma a wɔato din Dɛn na Bible Kyerɛkyerɛ Ankasa? no ti 17. Yehowa Adansefoɔ na wɔtintimiiɛ.\nWɔbɔɔ Yesu Mpaeɛ Anaa?\nBible ma yɛhu sɛ mmerɛ bi wɔ hɔ a nnipa anokwafoɔ bi ne Yesu a ɔwɔ soro no kasaeɛ. Na mmerɛ foforɔ nso, wɔne abɔfoɔ kasaeɛ. (Asomafoɔ Nnwuma 9:4, 5, 10-16; 10:3, 4; Adiyisɛm 10:8, 9; 22:20) Saa nnipa no, wɔbɔɔ Yesu ne abɔfoɔ no mpaeɛ anaa? Dabi. Mmerɛ a nnipa ne Yesu ne abɔfoɔ no kasaeɛ no, ɛnyɛ nnipa no na wɔdii kan kasaeɛ. Onyankopɔn asomfoɔ anokwafoɔ a wɔtenaa ase nyinaa no, Onyankopɔn nko ara na wɔbɔɔ no mpaeɛ.—Filipifoɔ 4:6.\nShare Share Yesu ne Obi a Ɛsɛ sɛ Yɛbɔ no Mpaeɛ Anaa?\nText Baabi a wubetumi atwe nneɛma akenkan ƆWƐN-ABAN Aban a Kɛtɛasehyɛ ne Porɔeɛ Nnim\nAudio Baabi a wubetumi atwe nneɛma abɔ atie ƆWƐN-ABAN Aban a Kɛtɛasehyɛ ne Porɔeɛ Nnim\nShare Share ƆWƐN-ABAN Aban a Kɛtɛasehyɛ ne Porɔeɛ Nnim\nAban a Kɛtɛasehyɛ ne Porɔeɛ Nnim\nƆWƐN-ABAN Aban a Kɛtɛasehyɛ ne Porɔeɛ Nnim


Momma Yensusuw Yɛn Ho na Yɛnhyehyɛ Yɛn Ho Nkuran | Adesua\n“Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu.”—HEB. 10:24.\nBible ka sɛ “yensusuw yɛn ho” a, ɛkyerɛ sɛn?\nYɛbɛyɛ dɛn ‘akanyan yɛn ho yɛn ho akɔ ɔdɔ ne nnwuma pa mu’?\nƆkwan bɛn na yebetumi afa so ahyɛ afoforo nkuran?\n1, 2. Dɛn na ɛhyɛɛ Yehowa Adansefo 230 no mpamden ma wotumi tuu owuo aperenten no wɔ Wiase Ko II no awiei?\nBERE a Wiase Ko II reba awiei no, Hitler asraafo hui sɛ ke ara ne ke wobedi nkogu. Enti wɔhyɛɛ mmara sɛ wonkum nneduafo mpempem a wɔaka wɔ afiase nyinaa. Wɔyɛe sɛ wɔde nneduafo a wɔwɔ Sachsenhausen nneduaban mu bɛkɔ hyɛn gyinabea bi. Na wɔn adwene ara ne sɛ wɔde wɔn begu hyɛn mu akohwie wɔn agu po mu. Eyi begyee din sɛ ‘owuo aperententu.’\n2 Na wɔbɛma nneduafo 33,000 a wɔwɔ Sachsenhausen nneduaban mu no anantew atwa kilomita 250 (kwansin 155) akɔ hyɛn gyinabea bi wɔ Lübeck, Germany. Na Yehowa Adansefo 230 a wofi aman asia so ka nneduafo no ho. Asraafo no hyɛɛ Adansefo no sɛ wɔnnantew mmom. Ná yare ne kɔm ama nneduafo no nyinaa ayɛ hatahata, nanso anuanom nyinaa tumi koduu hɔ a obiara ho anka. Ɛyɛɛ dɛn na ɛbaa saa? Onua biako kae sɛ: “Yɛrekɔ nyinaa na obiara rehyɛ ne nua nkuran sɛ ‘mia w’ani.’” Onyankopɔn maa wɔn “tumi a ɛboro onipa de so,” nanso wɔn nuanom nkuranhyɛ ne wɔn dɔ ka ho bi na wotumi faa ɔhaw ne abɛbrɛsɛ yi nyinaa mu.—2 Kor. 4:7.\n3. Adɛn nti na ehia sɛ yɛhyehyɛ yɛn ho nkuran?\n3 Ɛnnɛ, ɛnyɛ owuo aperenten na yɛretu, nanso ɔhaw ne amanehunu ne yɛn redi. Bere a wɔde Onyankopɔn Ahenni sii hɔ 1914 no, wɔtow Satan fii soro baa asase so. Bible ka sɛ “ne bo afuw denneennen, efisɛ onim sɛ ne bere a aka yɛ tiaa.” (Adi. 12:7-9, 12) Bere a Harmagedon repempɛn so yi, Satan awe ataa so sɛ obesum sɔhwɛ ne amanehunu agu yɛn akwan mu na ama yɛn som agyigya. Eyi da nkyɛn a, asetenam dadwen ne ateetee nso ne yɛn redi asi. (Hiob 14:1; Ɔsɛnk. 2:23) Ɛtɔ bere bi a ɔhaw ne abɛbrɛsɛ tumi dokoro yɛn araa ma yɛn mu ahoɔden nyinaa tu. Ɛba saa a, abasamtu nti yentumi nyɛ yɛn ho hwee. Eyi nyinaa tumi ka yɛn som. Wo de, yɛnhwɛ onua bi a waboa nnipa pii ma wɔagyina wɔn nan so wɔ Yehowa som mu. Onua yi yɛɛ saa mfe pii, nanso bere a ɔbɔɔ akora na yare reteetee ɔne ne yere no, n’abam bui paa. Onua yi asɛm yi bi betumi ato yɛn mu biara; ɛba saa a, ehia sɛ yenya “tumi a ɛboro onipa de so” fi Yehowa hɔ. Nanso ɛnsɛ sɛ yɛn werɛ fi sɛ saa bere no na yehia yɛn nuanom nkuranhyɛ paa.\n4. Sɛ yebetumi ahyɛ afoforo nkuran a, ɔsomafo Paulo afotu bɛn na ɛsɛ sɛ yetie?\n4 Sɛ yebetumi ahyɛ afoforo nkuran a, ɛsɛ sɛ yetie afotu a ɔsomafo Paulo de maa Hebrifo Kristofo no. Ɔkae sɛ: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu, na mommma yɛnnkwati sɛ yɛne yɛn ho behyiam sɛnea ayɛ ebinom su no, na mmom yɛnhyehyɛ yɛn ho nkuran, titiriw bere a muhu sɛ ɛda no rebɛn no.” (Heb. 10:24, 25) Eyi yɛ afotu a ehia paa. Ɛnde, yɛbɛyɛ dɛn de ayɛ adwuma?\n“MOMMA YENSUSUW YƐN HO YƐN HO”\n5. Sɛ Bible ka sɛ “yensusuw yɛn ho yɛn ho” a, ɛkyerɛ sɛn? Yɛbɛyɛ dɛn ayɛ saa?\n5 Sɛ Bible ka sɛ “yensusuw yɛn ho yɛn ho” a, nea ɛkyerɛ ne sɛ “yebedwen afoforo ho na wɔn asɛm ayɛ yɛn asɛm.” Sɛ yehyia anuanom wɔ Ahenni Asa so na nea yɛka ara ne sɛ ‘ɛte sɛn,’ ‘ɛte sɛn,’ anaa yɛbɔ nkɔmmɔ hunu biara kɛkɛ a, wohwɛ a yebetumi aka paa sɛ yedwen wɔn ho na wɔn asɛm yɛ yɛn asɛm? Ɛnyɛ ade a yebetumi aka saa. Ɛwom, yɛmpɛ sɛ yɛde yɛn ho “gyigye nkurɔfo nsɛm mu” na mmom ‘yedi yɛn ankasa fie asɛm.’ (1 Tes. 4:11; 1 Tim. 5:13) Nanso sɛ yebetumi ahyɛ yɛn nuanom nkuran a, ɛsɛ sɛ yehu wɔn yiye. Ehia sɛ yehu nea wɔrefa mu wɔ abrabɔ mu, wɔn suban a ɛyɛ fɛ, wɔn ahokeka wɔ asafo no mu, ne wɔn mmerɛwyɛ. Ɛsɛ sɛ yɛma wohu sɛ yɛpɛ wɔn asɛm na yɛdɔ wɔn. Sɛ yebetumi ayɛ eyi nyinaa a, ɛnsɛ sɛ yɛtwɛn ma ɔhaw bi to wɔn anaa wɔbotow ansa na yɛaka akɔ wɔn ho. Mmom ehia sɛ yɛka kɔ wɔn ho bere biara.—Rom. 12:13.\n6. Dɛn na ɛbɛboa ɔpanyin bi ma ‘wasusuw’ asafo no mufo ho?\n6 Bible tu asafo mu mpanyimfo fo sɛ ‘wɔnyɛn Onyankopɔn nguankuw a wɔhyɛ wɔn nsa no’ anigye so. (1 Pet. 5:1-3) Sɛ mpanyimfo nnim nguan a wɔhyɛ wɔn nsa no yiye a, ɛbɛyɛ dɛn na wɔatumi ayɛ adwuma yi ma asɔ ani? (Monkenkan Mmebusɛm 27:23.) Sɛ mpanyimfo kyerɛ wɔn nuanom ho anigye na wonya bere ma wɔn a, ɛnde sɛ anuanom hia mmoa bi a, wɔrentwentwɛn wɔn nan ase sɛ wɔbɛba mpanyimfo no hɔ. Bio, ɛbɛyɛ mmerɛw ama anuanom sɛ wɔne mpanyimfo no bedi atirimsɛm. Ɛba saa a, mpanyimfo no behu onua biara ahiasɛm na wɔaboa no.\n7. Sɛ obi haw na ɔkasa “hatuhatu” a, dɛn na ɛsɛ sɛ yɛkae?\n7 Paulo ka kyerɛɛ Tesalonika asafo no sɛ: “Mommoa wɔn a wɔyɛ mmerɛw.” (Monkenkan 1 Tesalonikafo 5:14.) Wɔn a ‘wɔayɛ mmerɛw’ no bi ne “akra a wɔahaw” anaa wɔn abam abu. Mmebusɛm 24:10 ka sɛ: “W’aba mu abu ahohia da mu anaa? W’ahoɔden so bɛtew.” Sɛ obi abam bu a, ebia ɔbɛkasa “hatuhatu” anaa obetu nsɛm bumbum. (Hiob 6:2, 3) Sɛ yɛreboa nnipa a wɔte saa a, ɛnsɛ sɛ yɛma nsɛm a wɔka haw yɛn; ebia wɔkaa no kɛkɛ na ɛnyɛ wɔn suban ne no. Ababaa bi a yɛfrɛ no Rachelle ahu nea yɛreka yi bi pɛn. Bere bi ne maame nyaa adwenemhaw. Rachelle kae sɛ: “Ɛtɔ da bi a, me maame tumi ka asɛm bi ma ɛyɛ me sɛ memfa me ti nkɔbɔ dua mu. Ɛba saa a, metena hɔ dinn ka kyerɛ me ho sɛ, ‘Minnim Maame saa. Nea minim ne sɛ Maame pɛ nnipa na ne yam ye.’ Mabehu sɛ, sɛ obi haw a, otumi keka nsɛm bi a ɔnhyɛ da. Sɛ woanhwɛ yiye na woyɛ bi tua ne ka a, na woaka n’akyi koraa.” Mmebusɛm 19:11 ka sɛ: “Onipa nhumu twentwɛn n’abufuw ase, na ɛyɛ anuonyam ma no sɛ obebu n’ani agu bɔne so.”\n8. Henanom titiriw na ehia sɛ ‘yɛkyerɛ’ sɛ yɛdɔ wɔn, na dɛn ntia?\n8 Sɛ obi yɛ bɔne na ɔyɛ nea obetumi biara de siesie n’akwan mpo a, aniwu anaa asɛm no ho yaw nti obetumi abotow. Ɛba saa a, dɛn na yɛbɛyɛ de akyerɛ sɛ ‘yesusuw ne ho’? Bere bi Korinto asafo no muni bi yɛɛ bɔne, nanso akyiri yi onuu ne ho. Enti Paulo kyerɛw Korintofo no sɛ: “Munyi mo yam mfa mfiri na monkyekye ne werɛ, na awerɛhodi bebrebe ammene no. Ne saa nti mitu mo fo sɛ monkyerɛ sɛ modɔ no ampa.” (2 Kor. 2:7, 8) Nsɛm asekyerɛ nhoma bi kyerɛ asɛm “monkyerɛ” no ase sɛ “monna no adi” anaa “momma onhu.” Sɛ yɛdɔ onua bi anaa yedwen ne ho a, ɔrenhu gye sɛ yɛde yɛn nneyɛe ne yɛn suban nyinaa kyerɛ.\n‘YENKANYAN YƐN HO NKƆ ƆDƆ NE NNWUMA PA MU’\n9. Sɛ Bible ka sɛ ‘yɛnkanyan yɛn ho yɛn ho nkɔ ɔdɔ ne nnwuma pa mu’ a, ɛkyerɛ sɛn?\n9 Paulo kae sɛ: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu.” Nea eyi kyerɛ ne sɛ yɛbɛyɛ biribi de apusuw anuanom ma ɔdɔ atena yɛn mu na yɛayɛ nnwuma pa. Fa no sɛ woasɔ gya na ɛreyɛ adum. Dɛn na wobɛyɛ? Nea wobɛyɛ ara ne sɛ wobɛka ahyem na woafita mu. (2 Tim. 1:6) Saa ara na yɛn nso yebetumi ayɛ biribi de akanyan yɛn nuanom ma wɔakɔ so de nsi ne ahokeka asom Nyankopɔn na wɔaboa wɔn yɔnko nnipa. Ɔkwan biako a yebetumi afa so akanyan anuanom akɔ nnwuma pa mu ne sɛ yɛbɛkamfo wɔn.\nWo ne wo nuanom mmom nyɛ asɛnka adwuma no\n10, 11. (a) Hena na ɛsɛ sɛ yɛkamfo no? (b) Ma nhwɛso fa kyerɛ sɛnea nkamfo betumi aboa obi a wadi mfomso?\n10 Obiara biara hia nkamfo; yɛn abam abu oo, yɛn abam mmui oo, yehia nkamfo. Asafo mu panyin bi kae sɛ: “Menkae da koro mpo a me papa kamfoo me. Enti minyinii no, na mennye nni sɛ metumi ayɛ adepa biara da. . . . Seesei mewɔ mfe 50, nanso sɛ me nnamfo kamfo me sɛ mereyɛ m’adwuma yiye wɔ asafo no mu a, na me ti ada. . . . Nea m’ankasa mafa mu no ama mahu sɛ ehia paa sɛ mekamfo afoforo. Enti sɛ mihu ade ketewaa bi a ɛsɛ sɛ mekamfo obi a, meyɛ saa ntɛm.” Nkamfo ma obiara ani gye. Akwampaefo oo, nkwakoraa oo, mmerewa oo, wɔn a wɔabotow oo, obi biara pɛ nkamfo.—Rom. 12:10.\n11 Sɛ obi di mfomso na mpanyimfo pɛ sɛ ‘wogye no si yiye’ a, wotu no fo. Nanso ɛsɛ sɛ mpanyimfo no kae sɛ ade biako a ebetumi akanyan onipa no ma wasesa n’akwan na wayɛ nea ɛteɛ ne nkamfo. (Gal. 6:1) Eyi na ɛboaa onuawa bi a ɔde Miriam. Ɔkae sɛ: “Bere bi, me nnamfo a me ne wɔn kɔ nna-kra-nna gyaee asafo no. Saa bere no ara nso na me papa nyaa adwenem yare huhuuhu bi. Asɛm no bubuu me ma m’adwene nyinaa tu frae. Na minhu nea menyɛ, enti mekɔfaa aberante bi a onni asafo no mu adamfo, na na me ne no puepue.” Na onuawa yi susuw sɛ eyi bɛtew ne haw no so nanso ɛsɛee asɛm no koraa. Onyaa adwene sɛ ɔmfata sɛ Yehowa bɛdɔ no, enti ɔyɛe sɛ obefi nokware no mu. Ɔpanyin bi ne onuawa no bɔɔ nkɔmmɔ kaa ne koma too ne yam. Ɔmaa onuawa no hui sɛ wayɛ pii wɔ Yehowa som mu enti Yehowa da so dɔ no. Afei, ɔhyɛɛ ɔne Yehowa adamfofa mu gya bio. Ɔne aberante no twaa ayɔnkofa mu, na ɔsan yeree ne ho som Yehowa.\nKanyan afoforo kɔ ɔdɔ ne nnwuma pa mu\n12. Sɛ yɛde yɛn nuanom toto afoforo ho anaa yɛhyɛ wɔn aniwu a, dɛn na ebetumi afi mu aba?\n12 Sɛ yɛpɛ sɛ ‘yɛkanyan’ yɛn nuanom ma wɔde ahokeka som Onyankopɔn a, ɛsɛ sɛ yɛhwɛ yiye na yɛamfa wɔn antoto afoforo ho anaa yɛanka biribi anhyɛ wɔn aniwu anaa yɛanhyehyɛ mmara amma wɔn. Yɛyɛ saa a, ebia ebepusuw wɔn ma wɔakeka wɔn ho, nanso ɛrenni gyina wɔbɛte ada. Mmom sɛ yɛpɛ sɛ yɛkanyan yɛn yɔnko Kristoni ma ɔyɛ pii a, nea ehia paa ne sɛ yɛbɛkamfo no na yɛaboa no ma wahu sɛ ɔdɔ Onyankopɔn enti na ɔresom no. Eyi bɛma wayi ne komam nyinaa asom Onyankopɔn.—Monkenkan Filipifo 2:1-4.\n“YƐNHYEHYƐ YƐN HO NKURAN”\n13. Sɛ wɔka sɛ yɛnhyɛ afoforo nkuran a, ɛkyerɛ sɛn? (Hwɛ mfonini a ɛwɔ adesua yi mfiase no.)\n13 Ehia sɛ ‘yɛhyehyɛ yɛn ho nkuran, titiriw bere a yehu sɛ ɛda no rebɛn no.’ Sɛ wɔka sɛ yɛnhyɛ afoforo nkuran a, ɛkyerɛ sɛ yɛbɛka biribi de ahyɛ wɔn mpamden ma wɔakɔ so de nsi ne ahokeka asom Onyankopɔn. Yɛadi kan ahu sɛ, sɛ yɛkanyan afoforo kɔ ɔdɔ ne nnwuma pa mu a, ɛte sɛ gya bi a ɛreyɛ adum a yɛreka ahyem. Ɛnde, afoforo a yɛbɛhyɛ wɔn nkuran nso ɛ? Ɛte sɛ nea obi rehwie krasin agu gya mu ma adɛw buruburuburu. Ɔkwan foforo a yɛbɛfa so ahyɛ yɛn nuanom nkuran ne sɛ yɛbɛkyekye wɔn werɛ na yɛahyɛ wɔn den bere a wɔabotow. Sɛ yɛreboa anuanom a wɔte saa a, ɛsɛ sɛ yɛto yɛn bo ase ne wɔn kasa na yɛyɛ wɔn brɛbrɛ. (Mmeb. 12:18) Bio nso, momma yɛn mu biara “nyɛ ntɛm ntie asɛm,” na “ɔnyɛ nyaa nkasa.” (Yak. 1:19) Sɛ yɛn nuanom rekasa na yɛyɛ aso tie wɔn a, yebehu nea ɛhaw wɔn na yɛahu nea yɛbɛyɛ aboa wɔn.\nWo ne wo nuanom mmɔ\n14. Ɔkwan bɛn na ɔpanyin bi faa so boaa onua bi a n’abam abu?\n14 Yɛnhwɛ sɛnea ɔpanyin bi boaa onua bi a na wagyae adesua ne asɛnkakɔ mfe pii. Ɔpanyin no daa no adi sɛ odwen ne nua no ho. Ɔtoo ne bo ase tiee onua no yiye, na ohui sɛ ɔdɔ Yehowa paa. Ná onua no mma Ɔwɛn-Aban biara mpa ne ti so a ɔnkenkan. Mpo na ɔpɛ sɛ ɔsan fi ase kɔ adesua. Nanso anuanom bi nneyɛe buu n’abam na odii yaw. Ɔpanyin no yɛɛ aso tiee onua no, na wanka biribiara ankyerɛ sɛ ɔrebu no atɛn. Mmom ɔmaa onua no hui sɛ ɔdɔ ɔne n’abusua, na odwen wɔn ho. Akyiri yi onua no ankasa hui sɛ wama nsɛm bi a atwam rehaw no dodo. Ohui sɛ eyi na ayɛ osiakwan a enti ontumi nsom ne Nyankopɔn a ɔdɔ no no. Ɔpanyin no ne onua no yɛɛ nhyehyɛe kɔɔ asɛnka. Ɔboaa onua no nkakrankakra ma ɔsan fii asɛnka ase, na edidi mu ara na ɔbɛyɛɛ asafo mu panyin bio.\nYɛ aso tie wo nua, na hyɛ no nkuran (Hwɛ nkyekyɛm 14, 15)\n15. Sɛ obi abam bu na yɛreboa no a, yɛbɛyɛ dɛn asuasua Yehowa?\n15 Sɛ obi abam bu na yɛreboa no a, ɛnsɛ sɛ yɛhwɛ kwan sɛ anim-anim yi ara ne ho bɛbae no anaa ɔde ne ti begye nea yɛreka no. Ebia ebehia sɛ yɛkɔ so ara boa no. Paulo kae sɛ: “Monkɔ so ara nsɔ wɔn a wɔayɛ mmerɛw mu, munnya obiara ho abotare.” (1 Tes. 5:14, An American Translation) Sɛ yɛreboa obi a wayɛ mmerɛw a, ɛnsɛ sɛ yɛpa abaw ntɛm, na mmom ‘yɛnkɔ so ara nsɔ ne mu,’ kyerɛ sɛ yɛnkɔ so mmoa no. Yehowa asomfo bi abam bui tete mmere mu, nanso onyaa wɔn ho abotare. Wo de, ma yɛmfa Elia nyɛ nhwɛso. Bere a Elia abam bui no, Onyankopɔn nyaa ne ho koma na ɔtee n’ase. Biribiara a Elia hia de ayɛ n’adwuma no, Yehowa de maa no. (1 Ahe. 19:1-18) Yehowa nyaa Dawid nso ho abotare. Bere a ɔyɛɛ bɔne no, onuu ne ho, enti Yehowa de kyɛɛ no. (Dw. 51:7, 17) Nea ɔkyerɛw Dwom 73 no nso kɔɔ tebea bi mu, na ɛkaa dɛ anka ogyaee Onyankopɔn som. Nanso Onyankopɔn ampa abaw; ɔkɔɔ so ara boaa no. (Dw. 73:13, 16, 17) Yehowa dwen yɛn ho, na ɔwɔ yɛn ho abotare, ɛnkanka bere a yɛabotow anaa yɛn abam abu. (Ex. 34:6) Yehowa mmɔborɔhunu yɛ “foforo anɔpa biara,” na ɛto “rentwa da.” (Kwa. 3:22, 23) Yehowa atwa ɛsa ato hɔ ama yɛn, na ɔpɛ sɛ yedi akyi na yɛyɛ wɔn a wɔn abam abu no brɛbrɛ.\nYƐNHYEHYƐ YƐN HO NKURAN NA YƐNKƆ SO NNANTEW NKWA KWAN NO SO\n16, 17. Bere a wiase yi rekeka kɔ n’awiei no, dɛn na ɛsɛ sɛ yesi yɛn bo sɛ yɛbɛyɛ? Adɛn ntia?\n16 Nneduafo 33,000 a wofii Sachsenhausen nneduaban mu no, wɔn mu mpempem wuwui. Nanso Yehowa Adansefo 230 a wofii hɔ no biako mpo ho anka. Ade titiriw a ɛmaa wɔn nyinaa nyaa wɔn ti didii mu ne sɛ obiara boaa ne yɔnko hyɛɛ no nkuran.\n17 Ɛnnɛ yɛnam ‘nkwa kwan’ no so. (Mat. 7:14) Aka to na borɔ na Yehowa asomfo nyinaa ahyɛn wiase foforo no mu, wiase a trenee te mu. (2 Pet. 3:13) Enti momma yɛn mu biara nsi nketekrakye sɛ ɔbɛboa ne yɔnko ma wanantew nkwa kwan no so.


Nhwɛsoɔ:Infobox UNESCO World Heritage Site\nRiga( pronounciation of "Riga" (help·info)) yε Latvia ahenkuro. Emu nnipa dodoɔ yɛ mpem ahansia ne du-nan, ahansia ne du-nwɔtwe (614,618).\nWɔkyekyeree Riga wɔ afe 1201 mu ɛna ɛsane nso yɛ Hanseatic League kuoba dadaa. Riga abakwasɛm mu nsɛm pii no ara wɔ UNESCO World Heritage Site, wɔdi akɔtene wɔ Art Nouveau/Jugendstil architecture dwumadie mu ɛne 19th century wooden architecture nso dwumadie mu yie.\nNa Riga na ɔyɛ European Capital of Culture wɔ afe 2014 mu, ɔne kuro bi te sɛ Umeå a ɛwɔ Sweden. Riga mu na afe 2006 NATO Summit dwumadie no kɔɔ so, ɛna Eurovision Song Contest a ɛkɔɔ so wɔ afe 2003 mu nso, afei afe 2006 IIHF Men's World Ice Hockey Championships no nso ɛhɔ na ɛkɔɔ so, afe 2013 World Women's Curling Championship no nso kɔɔ so wɔ hɔ ɛna afei afe 2021 IIHF World Championship no nso kɔɔ so wɔ hɔ.\n1 Beae a ɔnyaa edin Riga firii\n3 Agokansiekuo ahodoɔ\n4 Agoprama ahodoɔ\n4.1 Agokansie dwumadie ahodoɔ\n5 Beae a menyaa mmoa firiiɛ\nBeae a ɔnyaa edin Riga firii[sesa]\nNimdefoɔ pii na akyerɛ wɔn adwene afa Riga asekyerɛ ne beaeɛ wɔnyaa din no. Riga yɛ asɛmfua yɛfɛm firii Linonian asɛmfua "ringa" asekyire ne kukuruwa a wɔde totoo tete Daugava asuo ho.\nRiga yɛ kuro a dwadie di mu akotene. Riga yɛɛ Duna urbs ntɛm so(2nd centrury). Na ɔne Finic nnipakuo na ɛte.\nRiga hyɛɛ aseɛ nyinii sɛ viking dwadie atenaeɛ. Riga mu nnipa, nsuo mu nam yie, mmoa yɛn ɛna dwadie na ɛyɛ wɔn adwuma, afei na ɔyɛ nnua adweneɛ, iron timber.\nLivonian Chronicle a ɔwɔ Henry gyetum sɛ Riga yɛ kuro a dwadie kɔ so pa ara wɔ(12th century).\nGermany dwadifoɔ tae kɔ ho ma ɔkɔ bɔɔ wɔn sese beaeɛ bi wɔ afe 1158, ɛny Germany nko ara na mmom Meinhardfoɔ a ɔfiri Segeberg. Meinhardfoɔ de Nyamesom kɔɔ hɔ ɛna Roman asafo ne nsɔrensɔre ahodoɔ no bi wɔ Latvia, mfeɛ pii maa wɔn dodoɔ no ara bɔɔ asu.\nBK VEF Rīga –\nBarons LMT –\nTTT Riga –\nDinamo Riga –\nHK Riga –\nRiga FC –\nFS Metta-LU –\nJDFS Alberts –\nBɔɔbɔkuo ahodoɔ a aguguo\nJFK Olimps –\nArena Riga –\nSkonto Stadium –\nDaugava Stadium –\nBiķernieku Kompleksā Sporta Bāze –\nAgokansie dwumadie ahodoɔ[sesa]\nFIDE Grand Swiss Tournament 2021\nBeae a menyaa mmoa firiiɛ[sesa]\n↑ 5.0 5.1 https://en.wikipedia.org/wiki/Riga#cite_note-BilmanisLIS-24\nYɛ yi fii "https://tw.wikipedia.org/w/index.php?title=Riga&oldid=62331"\nNsesae ba kratafa yi so da 20 Ogyefuo 2022, mmere 12:50.


Ɔde Ne Nsa Kaa Yesu Atade Nyaa Ayaresa | Yesu Asetena\nƆde Ne Nsa Kaa Yesu Atade Nyaa Ayaresa\nƆBAA BI DE NE NSA KAA YESU ATADE NYAA AYARESA\nYesu fi Dekapoli bae no, na Yudafo a wɔte Galilea Po no atifi fam no ate ne nka. Ɛbɛyɛ sɛ na wɔn mu pii ate sɛ Yesu maa ahum ne nsuo no yɛɛ dinn. Ɛbɛtumi aba nso sɛ na ebinom ate sɛ watu ahonhommɔne afiri mmarima mmienu bi mu. Enti “nnipakuo kɛseɛ” baa po no ho bɛhyiaa Yesu wɔ Kapernaum anaa ɛhɔ baabi. (Marko 5:21) Ɔsii asase so no, na obiara rehwɛ nea ɔbɛyɛ.\nWɔn a na wɔn ani abere paa rehwehwɛ Yesu no, wɔn mu baako ne hyiadan mu panin bi a yɛfrɛ no Yairo; ɛbɛyɛ sɛ Kapernaum hyiadan no, ɔno na na ɔda ano. Ɔhwee Yesu nan ase kɔɔ so srɛɛ no ara sɛ: “Me babaa ketewa reyɛ awu. Mesrɛ wo bra na fa wo nsa bɛgu ne so ma ne ho nyɛ no den na ɔnnya nkwa.” (Marko 5:23) Yairo babaa no, na wadi mfe 12 pɛ, na na ɔnni ne ho agorɔ koraa. Enti adesrɛ a ne papa de too Yesu anim no, wohwɛ a dɛn na Yesu bɛyɛ wɔ ho?—Luka 8:42.\nBere a Yesu sii kwan so sɛ ɔrekɔ Yairo fie no, biribi sii a ɛka koma paa. Nnipa a na wɔdi Yesu akyi no, na wɔrehwɛ sɛ ebia ɔbɛsan ayɛ anwonwade foforo anaa. Nanso ɔbaa bi deɛ, yareɛ a ɛwɔ ne so ara na na ɔredwene ho.\nYudani baa yi, na mogya atu no mfe pɔrepɔre 12. Ná wakyin ayaresafo so aprapra ne ho sika nyinaa de atotɔ nnuro, nanso na ne ho ntɔɔ no. Ne haw no ‘yɛɛ kɛse’ mmom.—Marko 5:26.\nWotumi hu sɛ na ne yareɛ no ama wayɛ mmerɛw, na na ɛyɛ fɛre nso. Sɛ yareɛ saa wɔ obi so a, na ɔmmɔ so koraa wɔ nnipa mu. Afei nso, Mose Mmara mu no, sɛ mogya tu ɔbaa a, ne ho nte. Obiara nso a ɔde ne nsa bɛka ɔbaa no anaa n’atade a mogya wom no, ne ho rente kɔsi anwummere.—Leviticus 15:25-27.\nNá ɔbaa no ate “Yesu ho asɛm,” enti ɔkɔhwehwɛɛ no. Esiane sɛ na ne ho nte nti, ɔyɛɛ kodɛɛ bɛfraa nnipa no mu, na ɔreba nyinaa na ɔreka wɔ ne tirim sɛ: “Sɛ mede me nsa ka n’atadeɛ ngugusoɔ kɛkɛ mpo a, me ho bɛtɔ me.” Ampa-ne-ampa ara ɔde ne nsa kaa Yesu atade ano, na ɛhɔ ara na ɔhuu sɛ mogya no atwa! Ɔnyaa “yareɛ a emu yɛ den no ho ayaresa.”—Marko 5:27-29.\nAfei Yesu kaa sɛ: “Hwan na ɔde ne nsa kaa me?” Ɔbaa no tee saa asɛm no, wohwɛ a ɔtee nka sɛn? Petro deɛ, wante ase sɛ Yesu kaa saa, enti ɔkaa sɛ: “Ɔkyerɛkyerɛfoɔ, nnipakuo yi afum wo ho na wɔakyere wo so.” Ná ɔnhu nea enti a Yesu bisaa sɛ: “Hwan na ɔde ne nsa kaa me?” Yesu kyerɛɛ mu sɛ: “Obi de ne nsa aka me, mahunu sɛ tumi afiri me mu kɔ.” (Luka 8:45, 46) Ayaresa no maa ahoɔden fii Yesu mu.\nƆbaa no huu sɛ ne ho ada hɔ, enti ɔde ehu ne ahopopo bɛhwee Yesu nan ase. Ɔgyinaa nnipa no anim kaa nea ɛwom nyinaa maa obiara huu ne yareɛ no ne sɛnea ne ho atɔ no. Yesu kaa awerɛkyekyesɛm yi kyerɛɛ no sɛ: “Ɔbabaa, wo gyidie ama wo ho atɔ wo. Fa asomdwoeɛ kɔ, wo ho ntɔ wo na wo yareɛ a emu yɛ den no nkɔ.”—Marko 5:34.\nWei ma yɛhu sɛ nea Onyankopɔn ayi no sɛ ɔnni asase so hene no, ɔwɔ ayamhyehye na ɔdwene nnipa ho. Afei nso ɔwɔ tumi a ɔde bɛboa wɔn.\nBere a Yesu san kɔɔ Kapernaum no, adɛn nti na nnipa pii bɛhyiaa no?\nƆhaw bɛn na na ɛda ɔbaa bi so? Dɛn na ɛma ɔkɔhwehwɛɛ mmoa fii Yesu hɔ?\nƐyɛɛ dɛn na ɔbaa no ho tɔɔ no? Awerɛkyekyesɛm bɛn na Yesu ka kyerɛɛ no?\nBible ka sɛ Onyankopɔn kyi atɛnkyea na odwen nnipa ho. Ɔkwan bɛn so na ɛbɛboa wo?\n‘Kristo Dɔ a Yebehu’\nYesu dɔ no wɔ afã abiɛsa; ne nyinaa te sɛ Yehowa dɔ pɛpɛɛpɛ.


へブル人への手紙 10 JLB - Hebrifo 10 NA-TWI | Biblica\nへブル人への手紙 10 JLB - Hebrifo 10 NA-TWI\nNsonoe a ɛda foforo ne dedaw no mu\n1Mmara no yɛ nneɛma pa nsusuwso a ɛreba na mmom ɛnyɛ nneɛma pa no ankasa. Wɔbɔ afɔre koro no ara afe biara. Na ɛbɛyɛ dɛn na saa Mmara yi nam afɔre a wɔbɔ yi so ama nnipa a wɔba Onyankopɔn nkyɛn no ayɛ pɛ? 2 Sɛ nnipa a wɔresom Onyankopɔn no fi wɔn bɔne mu ayɛ pɛ a, ɛnne wɔrenni bɔne ho fɔ bio na ne saa nti, afɔrebɔ nyinaa to betwa. 3 Saa afɔrebɔ no kae wɔn wɔn bɔne afe biara. 4 Anantwi ne mmirekyi mogya rentumi mpopa bɔne.\n5 Esiane saa nti, bere a Kristo rebɛba wiase no, ɔka kyerɛɛ Onyankopɔn se, “Wompɛ afɔrebɔ ne ayɛyɛde nanso woasiesie ɔhonam ama me. 6 W’ani nnye ɔhyew ne bɔne afɔre anaa afɔre a wɔbɔ de popa bɔne ho. 7 Afei mekae se, ‘Mewɔ ha, rebɛyɛ nea wopɛ sɛ meyɛ sɛnea wɔakyerɛw afa me ho wɔ Mmara nhoma no mu no.’ “\n8 Kan no, ɔkae se, “Wompɛ, na w’ani nso nnye afɔrebɔ ne ayɛyɛde anaa ɔhyew afɔre ne ayɛyɛde a wɔde popa bɔne ho.” Ɛwom na Mmara no kyerɛ sɛ wɔnyɛ saa. 9 Na ɔkae se, “Mewɔ ha rebɛyɛ nea wopɛ sɛ meyɛ.” Ɛno nti, Onyankopɔn agu tete afɔrebɔ no nyinaa na ɔde Kristo afɔrebɔ no asi ananmu. 10 Esiane sɛ Yesu Kristo yɛɛ sɛnea Onyankopɔn hwehwɛ sɛ ɔnyɛ no nti, ɔnam ne honam a ɔde bɔɔ afɔre prɛko maa yɛn no so ama yɛn ho atew afi bɔne ho.\n11 Da biara Yudani ɔsɔfo sɔre yɛ n’asɔfodwuma na wabɔ afɔre mpɛn pii. Nanso saa afɔre yi rentumi mpopa bɔne. 12 Kristo de, ɔbɔɔ bɔne ho afɔre. Afɔre a ɛtena daa nyinaa. Na ɛno akyi, ɔtenaa Onyankopɔn nifa so. 13 Ɛhɔ na ɔretwɛn mprempren kosi sɛ Onyankopɔn bɛma n’atamfo ayɛ ne nan ase ntiaso. 14 Ɔnam afɔrebɔ baako so ama nnebɔneyɛfo ho atew daa nyinaa.\n15 Na Honhom Kronkron no nso di adanse. Nea edi kan no, ɛka se, 16 “Eyi ne apam a me ne wɔn bɛpam wɔ bere a ɛreba no mu, Awurade na ose: Mede me mmara bɛhyɛ wɔn koma mu na makyerɛw agu wɔn adwene mu.” 17 Na afei waka se, “Merenkae wɔn bɔne ne wɔn amumɔyɛ bio.”\n18 Sɛ wɔde eyinom nyinaa kyɛ a, na afɔre a wɔbɔ de popa bɔne no ho nhia bio.\n19 Anuanom, esiane Yesu wu no nti, yɛade yɛn ho koraa sɛ yɛbɛkɔ Kronkronbea hɔ. 20 Ɔnam ɔno ara ne honam so abue kwan foforo a nkwa wɔ mu ama yɛn.\n21 Yɛwɔ ɔsɔfo kɛse bi a ɔhwɛ Onyankopɔn fi so. 22 Momma yɛmfa koma pa, gyidi a emu yɛ den, koma a esiane atiboa bɔne nti, wɔatew ho ne honam a wɔde nsu a ɛyɛ kronn aguare no ntwiw mmɛn Onyankopɔn.\n23 Momma yennyina gyidi a yɛaso mu no mu dennen, efisɛ, yɛde yɛn ho to Onyankopɔn so sɛ ɔrenni yɛn hwammɔ.\nDwen papayɛ ho\n24 Momma yɛn ho yɛn ho asɛm nhia yɛn na yɛnnodɔ yɛn ho yɛn ho na yɛnyɛ papa. 25 Mommma yennnyae yɛn ho yɛn ho nhyiam da sɛnea afoforo bi yɛ no. Mmom, momma yɛnhyɛ yɛn ho yɛn ho nkuran denneennen, efisɛ, mo ara muhu sɛ ɛrenkyɛ na ɛda no aba.\n26 Sɛ moboapa kɔ so yɛ bɔne a, afɔrebɔ biara nni hɔ a ɛbɛpopa mo bɔne, efisɛ, wɔada nokware no adi akyerɛ yɛn. 27 Nea aka ara ne sɛ obiara suro nea ɛbɛba a ɛyɛ atemmu ne ogya a ɛbɛba abɛhyew wɔn a wotia Onyankopɔn no. 28 Obiara a obu Mose Mmara no so no, sɛ adansefo baanu anaa baasa adansedi nti, wobu atɛn tia no a, wobekum no a wɔrenhu no mmɔbɔ. 29 Na obi a watiatia Onyankopɔn Ba no so, na ɔmfa Onyankopɔn mogya apam no a egyee no fii bɔne mu no nyɛ hwee anaa nea otiatia Honhom a ɛma adom no anim no, ɛdɛn na ɛbɛto no? Asotwe a onii no benya no nyɛ adewa.\n30 Efisɛ, yenim nea ɔkae se, “Mɛtɔ were, na metua ka,” na ɔno ara na ɔsan kae se, “Awurade bebu ne nkurɔfo atɛn.” 31 Onyankopɔn a ɔte ase no nsam amanenya yɛ hu.\n32 Monkae tebea a na mowɔ mu tete no. Saa bere no, sɛ Onyankopɔn hann tɔ mo so na ɔhaw pii to mo a, na ɔpere a mopere no ntumi nni saa ɔhaw no so. 33 Ebi ne sɛ, mpɛn pii wɔyaw mo, gu mo anim ase baguam; na ɛtɔ da bi mpo a, na moasiesie mo ho sɛ mobɛka wɔn a wɔreyɛ wɔn saa no ho. 34 Mo ne nneduafo daa afiase na wɔfaa mo ahode nyinaa no mpo, munyaa ho boasetɔ, efisɛ, munim sɛ ɛyɛ dɛn ara a, mowɔ ade pa bi a ɛbɛtena hɔ daa.\n35 Mommma mo koma nntu na moanhwere mo akatua. 36 Ɛsɛ sɛ motɔ mo bo ase na moatumi ayɛ Onyankopɔn apɛde ama mo nsa aka nea wɔahyɛ mo ho bɔ no. 37 Efisɛ, Kyerɛwsɛm no ka se, “Ɛrenkyɛ koraa na nea ɛsɛ sɛ ɔba no aba; ɔrentwentwɛn. 38 M’atreneefo begye adi na wɔatena ase na sɛ wɔn mu bi dan n’akyi kyerɛ a, m’ani rennye ne ho.\n39 Yɛnyɛ nnipa a yɛdan yɛn akyi kyerɛ na yɛyera. Mmom, yɛwɔ gyidi nti wɔagye yɛn nkwa.\nNA-TWI : Hebrifo 10


Samson tuaa Filistifo no so ka (1-20)\n15 Bere bi akyi, bere a na wɔretwa hwiit no, Samson faa apɔnkye ba bi, na ɔkɔsraa ne yere. Na ɔkae sɛ: “Mepɛ sɛ mekɔ me yere nkyɛn wɔ pia mu.” Nanso ɔbea no papa amma wankɔ. 2 Na ɔbea no papa kae sɛ: “Mehwɛ a, ‘Wotan no.’+ Enti mede no ama wo nnamfo no baako, ayeforokunu nnamfo no.+ Wunhu sɛ wo yere nuabea kumaa no ho yɛ fɛ sen no anaa? Enti mepa wo kyɛw, fa ɔno mmom.” 3 Ɛnna Samson ka kyerɛɛ wɔn sɛ: “Eyi nko ara de, sɛ meyɛ Filistifo no bɔne a, obiara rentumi nka hwee nkyerɛ me.” 4 Enti Samson kɔe, na ɔkɔkyeree sakraman 300. Afei ɔfaa agyatɛn,* na sɛ ɔfa sakraman abien biara a, na wakyekyere wɔn dua abom, na ɔde gyatɛn baako ahyɛ mu. 5 Afei ɔsosɔɔ agyatɛn* no ano gya na ɔpam sakraman no kɔɔ Filistifo no hwiit* afuw mu. Ɔhyew biribiara, hwiit* a wɔatwa aboa ano ne nea wontwae, bobe mfuw ne ngodua mfuw nyinaa. 6 Ɛnna Filistifo no bisae sɛ: “Hena na odii saa dwuma yi?” Na wɔka kyerɛɛ wɔn sɛ: “Ɛyɛ Samson, Timnani no ase no, efisɛ wagye ne yere afi ne nsam de no ama n’adamfo.”+ Bere a Filistifo no tee saa no, wosiim kɔe, na wɔde ogya kɔhyew ɔbea no ne ne papa.+ 7 Ɛnna Samson ka kyerɛɛ wɔn sɛ: “Nea moayɛ yi, gye sɛ mitua mo so ka ansa na me ho atɔ me.”+ 8 Na ɔbobɔɔ wɔn kunkum wɔn mmaako mmaako;* okum nnipa bebree. Afei ɔkɔtenaa ɔbotan bi tokuru mu wɔ Etam. 9 Akyiri yi, Filistifo no bae, na wɔbɛkyekyee asoɛe wɔ Yuda, na wɔtew wɔn ho guu Lehi+ kurow no mu. 10 Na Yudafo no bisae sɛ: “Adɛn nti na moaba yɛn so yi?” Ɛnna wɔkae sɛ: “Yɛaba sɛ yɛrebɛkyere* Samson, na yɛayɛ no nea ɔyɛɛ yɛn no bi.” 11 Enti Yudafo mmarima 3,000 kɔɔ Etam botan tokuru no mu, na wokobisaa Samson sɛ: “Adɛn, wunnim sɛ Filistifo na wodi yɛn so?+ Enti adɛn nti na woayɛ yɛn saa?” Ɛnna ɔno nso ka kyerɛɛ wɔn sɛ: “Nea wɔde yɛɛ me no, ɛno ara bi na mede ayɛ wɔn.” 12 Na wɔka kyerɛɛ no sɛ: “Yɛaba sɛ yɛrebɛkyere* wo na yɛde wo akɔma Filistifo no.” Ɛnna Samson ka kyerɛɛ wɔn sɛ: “Monka me ntam sɛ mo ara de, morenyɛ me hwee.” 13 Na wɔka kyerɛɛ no sɛ: “Daabi, yɛrebɛkyekyere wo kɛkɛ na yɛde wo akɔma wɔn; yɛrenkum wo.” Enti wɔde nhama akɛse abien a ɛyɛ foforo kyekyeree no, na wɔde no fii ɔbotan no mu puei. 14 Na bere a oduu Lehi no, Filistifo no de nteɛteɛm ne ahurusi hyiaa no. Na Yehowa honhom maa no ahoɔden,+ na nhama akɛse a wɔde akyekyere ne nsa* no yɛe sɛ asaawa a wɔde ogya aka, na nhama no tetew* fii ne nsa ho.+ 15 Afei ohuu afurum bi a owui nkyɛe apantan, na ɔtwee ne nsam fae, na ɔde kunkum mmarima 1,000.+ 16 Ɛnna Samson kae sɛ: “Afurum apantan, mede akunkum wɔn asum hɔ, kuw baako, akuw abien! Mede afurum apantan akunkum mmarima 1,000.”+ 17 Bere a ɔkasa wiei no, ɔtow apantan no kyenee, na ɔtoo hɔ din Ramat-Lehi.*+ 18 Afei osukɔm dee no paa, na ɔsrɛɛ Yehowa sɛ: “Wo na wonam w’akoa so ama ogye kɛse yi aba. Seesei worebɛma osukɔm akum me ama nnipa a wontwaa twetia* yi akyere me anaa?” 19 Enti Onyankopɔn maa tokuru bi a ɛwɔ Lehi mu baee, na nsu fii mu bae.+ Bere a ɔnom nsu no wiei no, ɔsan nyaa ahoɔden,* na ne ho san sisii ne ho so. Ɛno nti, ɔtoo hɔ din En-Hakore,* na ɛwɔ Lehi de besi nnɛ. 20 Na obuu Israelfo atɛn mfe 20 wɔ Filistifo bere so.+\n^ Nt., “ɔbobɔɔ wɔn nan ne wɔn srɛ.”\n^ Anaa “yɛrebɛkyekyere.”\n^ Anaa “nan.”\n^ Ɛkyerɛ, “Apantan Bepɔw.”\n^ Anaa “ne honhom san bae.”\n^ Ɛkyerɛ, “Ɔfrɛfo Asuti.”


33 Akyiri yi, Yakob maa n’ani so na ohui sɛ Esau ne mmarima ahanan reba.+ Enti ɔkyɛɛ mmofra no mu maa Lea ne Rahel ne mmaawa baanu no.+ 2 Ɔde mmaawa no ne wɔn mma dii anim,+ Lea ne ne mma dii so,+ na Rahel ne Yosef dii wɔn akyi.+ 3 Na ɔsen kodii kan na ɔbɔɔ ne mu ase mpɛn ason kosii sɛ oduu ne nua no nkyɛn.+ 4 Ɛnna Esau de mmirika behyiaa no,+ na ɔyɛɛ no atuu+ de ne ti too ne kɔn ho few n’ano, na wɔn baanu sui. 5 Bere a ɔmaa n’ani so huu mmea ne mmofra no, obisae sɛ: “Eyinom nso fi he?” Ɛnna obuae sɛ: “Ɛyɛ mmofra a Onyankopɔn de adom w’akoa.”+ 6 Na mmaawa no ne wɔn mma no baa wɔn anim, na wɔbɔɔ wɔn mu ase; 7 Lea ne ne mma nso bae bɛbɔɔ wɔn mu ase, na Yosef ne Rahel dii so bae, na wɔbɔɔ wɔn mu ase.+ 8 Afei obisae sɛ: “Na dɔm a mihyiaa wɔn yi nso kyerɛ dɛn?”+ Ɛnna ɔkae sɛ: “Meyɛɛ saa na manya me wura anim dom.”+ 9 Esau kae sɛ: “O me nua, eye; nea mewɔ dɔɔso.+ Ma wo nneɛma ntena wo nkyɛn.” 10 Nanso Yakob kae sɛ: “Dabi, mesrɛ wo. Sɛ manya w’anim dom a,+ ɛnde gye m’akyɛde yi, na w’anim a mahu yi te sɛ nea mahu Onyankopɔn anim, efisɛ woatew w’anim ama me.+ 11 Mesrɛ wo gye m’akyɛde yi, me nhyira a mede abrɛ wo yi,+ efisɛ Onyankopɔn adom me na manya biribiara.”+ Ɔkɔɔ so ara srɛɛ no, enti ogyei.+ 12 Afei ɔkae sɛ: “Ma yɛnkɔ, na medi w’anim.” 13 Ɛnna ɔka kyerɛɛ no sɛ: “Me wura nim sɛ mmofra no ho nyɛ den na me nguan ne anantwi no bi ma nufu,+ na sɛ yɛka wɔn ntɛmntɛm da koro a, wɔn nyinaa bewuwu.+ 14 Enti mesrɛ wo, di w’akoa anim kan na mentɔ me bo ase nnantew sɛnea mmoa+ a wodi m’anim yi ne me mma no betumi,+ kosi sɛ medu me wura nkyɛn wɔ Seir.”+ 15 Ɛnna Esau kae sɛ: “Ɛnde ma memma wo nnipa a wɔka me ho yi bi na wɔmmoa wo.” Ɛnna ɔkae sɛ: “O adɛn? Nea mihia ara ne sɛ menya me wura anim dom.”+ 16 Enti saa da no Esau san n’akyi kɔɔ Seir. 17 Afei Yakob siim kɔɔ Sukot,+ na osii fie wɔ hɔ na ɔbɔɔ asese+ maa ne mmoa no. Enti na ɔfrɛɛ hɔ Sukot no. 18 Akyiri yi Yakob fii Padan-Aram+ beduu Sekem+ wɔ Kanaanfo+ asase so dwoodwoo; na osisii ntamadan wɔ kurow no anim. 19 Na ɔtɔɔ asase a osii ntamadan wɔ so no fii Sekem papa Hamor mma no nkyɛn, na ɔmaa wɔn nnwetɛbona ɔha.+ 20 Afei osii afɔremuka wɔ hɔ na ɔfrɛɛ no Onyankopɔn Israel Nyankopɔn.+


Dɛn Ne Gyidi? | Gydi a Edi Mũ\n‘Munsuasua wɔn a wɔnam gyidi ne boasetɔ so nya bɔhyɛ ahorow no.’—HEBRIFO 6:12.\n1, 2. Dɛn na ɔhwɛfo kwantufo bi yɛe a ɛma yehu adwene a ɔwɔ wɔ anokwafo a Bible ka wɔn ho asɛm no ho, na dɛn nti na anokwafo a wɔte saa no betumi ayɛ yɛn nnamfo pa?\n“ƆKA nnipa a Bible ka wɔn ho asɛm no ho asɛm te sɛ nea wɔyɛ ne nnamfo dedaw.” Kristoni bea bi na ɔkaa saa asɛm yi bere a otiee baguam kasa a ɔhwɛfo kwantufo bi a ne mfe akɔ anim mae no. Ɛfata sɛ ɔkaa saa, efisɛ onua no de mfe pii asua Onyankopɔn Asɛm no, na ɔde akyerɛkyerɛ nkurɔfo araa ma enti mmarima ne mmea a wɔwɔ gyidi a Bible ka wɔn ho asɛm no abɛyɛ te sɛ ne nnamfo a ɔne wɔn abɔ wɔ ne nkwa nna nyinaa mu.\n2 So nnipa a Bible ka wɔn ho asɛm no mu pii nyɛ nkurɔfo a wobetumi ayɛ yɛn nnamfo pa? So wunim wɔn yiye? Wo de, hwɛ sɛnea ɛbɛyɛ anigye sɛ yɛne mmarima ne mmea bi te sɛ Noa, Abraham, Rut, Elia, ne Ester betu mpase, na yɛne wɔn abɔ nkɔmmɔ ma yɛahu wɔn yiye. Susuw nkɛntɛnso pa a wobetumi anya wɔ w’asetena so—afotusɛm ne nkuranhyɛ a etu mpɔn a wobetumi de ama wo—no ho hwɛ!—Monkenkan Mmebusɛm 13:20.\n3. (a) Yɛbɛyɛ dɛn atumi anya mfaso afi mmarima ne mmea a wɔwɔ gyidi a Bible ka wɔn ho asɛm no ho ade a yebesua no so? (b) Nsɛmmisa bɛn na yebesusuw ho?\n3 Nokwasɛm ne sɛ, ayɔnkofa pa a ɛte saa no betumi ayɛ yiye paa bere a “wɔn a wɔteɛ . . . bɛsɔre afi awufo mu” aba no. (Aso. 24:15) Nanso, ɛnnɛ mpo, sɛ yesua mmarima ne mmea a wɔwɔ gyidi a Bible ka wɔn ho asɛm no ho ade a, yebetumi anya so mfaso. Yɛbɛyɛ dɛn atumi ayɛ saa? Ɔsomafo Paulo ma yɛn mmuae a ɛfata yi sɛ: ‘Munsuasua wɔn a wɔnam gyidi ne boasetɔ so nya bɔhyɛ ahorow no.’ (Heb. 6:12) Bere a yɛrebesua mmarima ne mmea a na wɔwɔ gyidi no ho nsɛm no, momma yensusuw nsɛmmisa kakra a asɛm a Paulo kae no ma ɛsɔre no ho nhwɛ: Dɛn koraa ne gyidi, na dɛn nti na yehia? Yɛbɛyɛ dɛn atumi asuasua anokwafo a wɔtenaa ase tete no?\nDɛn ne Gyidi, na Dɛn Nti na Yehia?\n4. Adwene bɛn na nnipa binom wɔ wɔ gyidi ho, na dɛn nti na ɛyɛ mfomso sɛ wobesusuw saa?\n4 Gyidi yɛ su a obiara ani gye ho; ɛyɛ su a na ɛsom bo paa ma mmarima ne mmea a yɛrebesua wɔn ho ade wɔ nhoma yi mu no. Ɛnnɛ, gyidi ho nhia nnipa pii, na wosusuw sɛ ɛkyerɛ ahotoso a wubenya wɔ biribi mu kɛkɛ. Nanso, ɛyɛ mfomso koraa sɛ wobesusuw saa. Gyidi nkyerɛ sɛ wubegye asɛm biara atom kɛkɛ; ɛnyɛ atenka biara kwa; gyidi kɔ akyiri sen saa koraa. Asiane wom sɛ wubegye asɛm biara atom kɛkɛ. Sɛnea wote nka wɔ biribi ho no betumi asesa, na mpo ɛnnɔɔso sɛ obi bɛka sɛ ogye Onyankopɔn di, efisɛ “adaemone nso gye di na wɔn ho popo.”—Yak. 2:19.\n5, 6. (a) Nneɛma abien a yenhu bɛn na yɛn gyidi gyina so? (b) Ɛsɛ sɛ yɛn gyidi yɛ nea edi mũ ankasa te sɛ dɛn? Ma ɛho nhwɛso.\n5 Gyidi a edi mũ kɔ akyiri koraa sen sɛ wubegye asɛm biara atom kɛkɛ. Kae sɛnea Bible kyerɛkyerɛ gyidi mu no. (Monkenkan Hebrifo 11:1.) Paulo kae sɛ, gyidi gyina nneɛma abien a yɛn aniwa ntumi nhu so. Nea edi kan, egyina nneɛma a ɛwɔ hɔ ankasa a seesei “yenhu” no so. Yentumi mfa yɛn ani kann nhu nneɛma a ɛwɔ hɔ ankasa wɔ soro—te sɛ Yehowa Nyankopɔn, ne Ba no, anaa Ahenni a seesei ɛredi tumi wɔ soro no. Nea ɛto so abien, gyidi gyina “biribi a yɛn ani da so”—nsɛm a ennya nsisii—so. Seesei yentumi nhu wiase foforo a ɛrenkyɛ Onyankopɔn Ahenni de bɛba no. So eyi kyerɛ sɛ gyidi a yɛwɔ wɔ saa nneɛma a ɛwɔ hɔ ankasa ne nneɛma a yɛn ani da so mu no nni nnyinaso?\n6 Ɛnte saa koraa! Paulo kyerɛkyerɛɛ mu sɛ gyidi wɔ nnyinaso a edi mũ ankasa. Bere a ɔkae sɛ gyidi yɛ “awerɛhyem a yɛde twɛn” no, ɔde Hebri asɛm bi a yebetumi akyerɛ ase sɛ “adanse krataa” na edii dwuma. Fa no sɛ obi aka sɛ ɔde ofie bi bɛma wo. Obetumi de ɛho adanse krataa no ama wo na waka sɛ, “Wo fie foforo no ni.” Nokwarem no, sɛ ɔka saa a, ɛnkyerɛ sɛ krataa no yɛ ofie a wubetumi atu akɔtena mu; na mmom nea ɔrepɛ akyerɛ ara ne sɛ krataa no di mũ araa ma enti bere a wo nsa aka no ɛte sɛ nea wo nsa aka ofie no ankasa. Saa ara na nneɛma a yɛn gyidi gyina so no di mũ araa ma enti yebetumi aka sɛ ɛte sɛ yɛn gyidi ankasa.\n7. Dɛn na gyidi a edi mũ a yebenya no hwehwɛ sɛ yɛyɛ?\n7 Enti, gyidi a edi mũ a yebenya no hwehwɛ sɛ yenya nneɛma a Yehowa Nyankopɔn ayɛ wɔ mmere a atwam no mu ahotoso koraa a yɛrenhinim. Gyidi ma yehu Onyankopɔn sɛ yɛn Agya a ɔwɔ ɔdɔ, na ɛma yenya ahotoso sɛ ne bɔhyɛ ahorow nyinaa bɛbam. Nanso, gyidi a edi mũ kɔ akyiri sen saa. Gyidi te sɛ abɔde a nkwa wom, ɛsɛ sɛ yɛma no aduan na anwu. Saa ara na ɛsɛ sɛ yɛyɛ yɛn gyidi, sɛ yɛamfa anyɛ adwuma a, ebewu.—Yak. 2:26.\n8. Dɛn nti na gyidi ho hia paa saa?\n8 Dɛn nti na gyidi ho hia paa saa? Paulo ma yenya asɛmmisa yi ho mmuae a ɛtɔ asom. (Monkenkan Hebrifo 11:6.) Sɛ yenni gyidi a, yɛrentumi nkɔ Yehowa anim, na saa ara nso na yɛrentumi nsɔ n’ani. Enti, ɛho hia paa sɛ yenya gyidi na ama yɛatumi ayɛ ade a wɔhwɛ kwan sɛ abɔde biara a onim nyansa bɛyɛ yi: sɛ́ yɛbɛbɛn yɛn soro Agya, Yehowa, na yɛahyɛ no anuonyam.\n9. Dɛn na Yehowa ayɛ a ɛkyerɛ sɛ onim sɛ yehia gyidi?\n9 Yehowa nim sɛ yehia gyidi paa ma enti wama yɛn nhwɛso a ɛbɛboa yɛn ma yɛahu ɔkwan a yɛbɛfa so anya gyidi na yɛada no adi. Wɔ Kristofo asafo no mu no, yɛwɔ mmarima anokwafo a wodi nneɛma anim a wɔyɛ nhwɛso pa. N’Asɛm ka sɛ: ‘Munsuasua wɔn gyidi.’ (Heb. 13:7) Ɛnyɛ ɛno nko na ɔde ama yɛn. Paulo kaa “adansefo mununkum kɛse,” mmarima ne mmea a wɔtenaa ase tete a wɔyɛɛ gyidi ho nhwɛso pa maa yɛn no ho asɛm. (Heb. 12:1) Ɛda adi sɛ, ɛnyɛ nnipa a wodii nokware no nyinaa na Paulo bobɔɔ wɔn din wɔ Hebrifo ti 11 no mu. Sɛ wokenkan Bible a, wubehu mmarima ne mmea, mmofra ne mpanyin pii ho nsɛm ankasa wom. Ɛwom sɛ ɛsono wɔn mu biara nsɛm tebea de, nanso wɔbɔɔ wɔn bra sɛ nnipa a wɔwɔ gyidi a wobetumi akyerɛ yɛn nneɛma pii wɔ mmere a nnipa dodow no ara nni gyidi yi mu.\nYɛbɛyɛ Dɛn Atumi Asuasua Afoforo Gyidi?\n10. Ɔkwan bɛn so na ade a yɛn ankasa sua betumi aboa yɛn ma yɛasuasua mmarima ne mmea a Bible ka wɔn ho asɛm no?\n10 Sɛ wubetumi asuasua obi a, gye sɛ wugyen w’ani hwɛ no yiye. Sɛ worekenkan saa nhoma yi a, wubehu sɛ wɔayɛ nhwehwɛmu akɔ akyiri a ɛbɛboa wo ma woahwɛ mmarima ne mmea a na wɔwɔ gyidi no yiye. Dɛn nti na w’ankasa nso wunnye bere mfa nyɛ nhwehwɛmu pii nka ho? Sɛ w’ankasa woresua ade a, fa nnwinnade a wowɔ no tweetwee Bible no mu yiye. Sɛ woredwinnwen nneɛma a woresua no ho a, bɔ mmɔden twa baabi a asɛm no sii ne nea ɛkɔfaa saa Bible mu asɛm no bae ho mfonini wɔ w’adwenem. Bɔ mmɔden sɛ wode w’adwene bebu mmeae a nsɛm no sisii, nnyigyei a na ɛrekɔ so wɔ hɔ, ne sɛnea na ɛhɔ huam te. Nea ehia titiriw no, bɔ mmɔden sɛ wubehu sɛnea na nnipa a wɔwɔ hɔ no te nka. Bere a wote nka ma saa mmarima ne mmea anokwafo no, wobɛba abehu wɔn yiye—ebia wɔn mu binom bɛba abɛyɛ te sɛ wo nnamfo dedaw a wodɔ wɔn.\n11, 12. (a) Dɛn na wubetumi ayɛ na ama woabɛn Abram ne Sarai kɛse? (b) Dɛn na wubetumi ayɛ na woanya nhwɛso a Hanah, Elia, anaa Samuel yɛe no so mfaso?\n11 Sɛ woba behu nnipa a wɔte saa no yiye a, w’ani begye ho sɛ wubesuasua wɔn. Sɛ nhwɛso no, yɛmfa no sɛ woredwinnwen dwumadi foforo bi a wɔde ama wo ho. Yehowa nam n’ahyehyɛde no so ato nsa afrɛ wo sɛ kɔtrɛw wo som adwuma mu. Ebia wɔaka akyerɛ wo sɛ tu kɔtena baabi a wohia asɛmpakafo pii paa, anaa wɔaka akyerɛ wo sɛ fa ɔkwan bi a wonsɔ nhwɛɛ da anaa ɛyɛ den ma wo so ka asɛm no. Bere a woredwinnwen dwumadi no ho na worebɔ ho mpae no, sɛ wudwinnwen nea Abram yɛe no ho a, so ɛremmoa wo? Ná ɔne Sarai nyinaa wɔ ɔpɛ sɛ wobegyaw asetena pa a na wɔwom wɔ Ur no hɔ, enti wohyiraa wɔn pii. Sɛ wusuasua nea wɔyɛe no a, akyinnye biara nni ho sɛ, wubehu sɛ seesei wunim wɔn yiye sen sɛnea na anka wunim wɔn no.\n12 Na sɛ obi a ɔbɛn wo paa bu wo anim- tiaa ma wote nka sɛ w’abam abu, ma mpo w’adwene yɛ wo sɛ nkɔ asafo nhyiam nso ɛ? Sɛ wudwinnwen nhwɛso a Hanah yɛe ne sɛnea wamma Penina animtiaabu no ansiw no kwan wɔ Yehowa som ho no ho a, ɛbɛboa wo ma woasi gyinae pa, na ebetumi ama Hanah nso abɛyɛ te sɛ wo yɔnko berɛbo. Saa ara nso na sɛ wote nka sɛ wo so nni mfaso ma enti w’abam abu a, bere a woresua tebea a Elia kɔɔ mu ho ade no, wobɛbɛn no yiye, na wubehu sɛnea Yehowa kyekyee ne werɛ. Mmabun nso a wɔn mfɛfo sukuufo a wɔn bra asɛe reguan wɔn ho no bɛte nka sɛ wɔabɛn Samuel paa bere a wosua ne ho ade na wohu sɛnea ɔyɛɛ n’ade wɔ ɔbrabɔne a na Eli mma no rebu wɔ asɔrefie hɔ ho no.\n13. So nnipa a Bible ka wɔn ho asɛm a wubesuasua wɔn gyidi no kyerɛ sɛ ɔkwan bi so no wo gyidi nni mũ? Kyerɛkyerɛ mu.\n13 So nnipa a Bible ka wɔn ho asɛm a wubesuasua wɔn gyidi no kyerɛ sɛ ɔkwan bi so no wo gyidi nni mũ wɔ Yehowa ani so? Ɛnte saa koraa! Kae sɛ, Yehowa Asɛm no hyɛ yɛn nkuran sɛ yensuasua gyidifo. (1 Kor. 4:16; 11:1; 2 Tes. 3:7, 9) Afei nso, nnipa binom a yebesua wɔn ho ade wɔ nhoma yi mu no nso suasuaa anokwafo bi a na wodi wɔn anim no. Sɛ nhwɛso no, yehu wɔ nhoma yi Ti 17 sɛ Maria faa Hanah asɛm kae, na ɛda adi sɛ na obu no sɛ obi a ɔresuasua no. So eyi kyerɛ sɛ na Maria gyidi nni mũ? Ɛnte saa koraa! Mmom no, nhwɛso a Hanah yɛe no boaa Maria ma ɔhyɛɛ ne gyidi den sɛnea ɛbɛyɛ a ɔno ara nso betumi anya din pa wɔ Yehowa Nyankopɔn anim.\n14, 15. Nneɛma bɛn na ɛwɔ nhoma yi mu, na ɔkwan bɛn so na yebetumi de adi dwuma yiye?\n14 Wɔayɛ saa nhoma yi sɛ ɛmmoa wo mma wonhyɛ wo gyidi den. Nhoma yi ti ahorow a edidi so no yɛ nsɛm a wɔatintim wɔ Ɔwɛn-Aban mu fi afe 2008 besi afe 2013, a asɛmti ne “Suasua Wɔn Gyidi.” Nanso, wɔde nsɛm foforo bi aka ho. Wɔde nsɛmmisa aka ho a ɛbɛboa wo ma woasua na ama woahu sɛnea wode bɛbɔ wo bra. Wɔ nhoma yi mu no, wɔayɛ mfonini foforo pii a ɛyɛ fɛ, na wɔayɛ nea na ɛwɔ Ɔwɛn-Aban mu no nso akɛse ma ayɛ fɛ. Wɔde nneɛma foforo bi te sɛ mmerebu ne asase mfonini nso aka ho. Wɔayɛ Suasua Wɔn Gyidi nhoma no sɛ ankorankoro, mmusua, ne asafo no nsua. Mmusua pii nso ani begye ho sɛ wɔbɛkenkan asɛm no den na wɔatie.\n15 Ɛmmra sɛ, saa nhoma yi bɛboa wo ma woasuasua Yehowa asomfo anokwafo a wɔtenaa ase tete no gyidi. Na ɛmmra sɛ, ɛbɛboa wo ma wo gyidi ayɛ den bere a worebɛn wo soro Agya, Yehowa, yiye no!\nSuasua Wɔn Gyidi—Nnianim Nsɛm


18 Afei Mose ase+ Yetro a ɔyɛ Midian sɔfo no tee nea Onyankopɔn ayɛ ama Mose ne ne man Israel ne sɛnea Yehowa yii Israel fii Egypt+ no nyinaa. 2 Enti Mose ase Yetro faa Mose yere Sipora, a na wama ɔkɔ ne nkyɛn no, 3 na ɔfaa ne mmabarima baanu+ kaa ho. Obiako din de Gersom,+ efisɛ ɔkae sɛ, “Meyɛ ɔhɔho a mabɛtena ananafo asase so”; 4 na nea ɔka ho no nso de Elieser,+ efisɛ ɔkae sɛ, “Onyankopɔn a m’agya som no no ne me boafo, na ɔno na ogyee me fii Farao nkrante ano.”+ 5 Enti Mose ase Yetro, ne ne mma no ne ne yere baa Mose nkyɛn wɔ sare no so, nokware Nyankopɔn no bepɔw ho.+ 6 Afei ɔsoma ma wɔkɔbɔɔ Mose amanneɛ sɛ: “Me, w’ase Yetro,+ ne wo yere ne ne mma baanu no aba wo nkyɛn wɔ ha.” 7 Ntɛm ara na Mose fii adi kohyiaa n’ase, na ɔbɔɔ ne mu ase few n’ano,+ na obiara bisaa ne yɔnko sɛnea ne ho te. Afei wɔkɔɔ ntamadan mu. 8 Na Mose kaa nea Israel nti Yehowa de yɛɛ Farao ne Egypt+ no nyinaa ho asɛm kyerɛɛ n’ase. Na amane a wohui wɔ kwan so+ ne sɛnea Yehowa gyee wɔn+ no nyinaa nso, ɔka kyerɛɛ no. 9 Bere a Yetro tee papa a Yehowa ayɛ ama Israel ne gye a ogyee wɔn fii Egypt nsam no, n’ani gyei.+ 10 Na Yetro kae sɛ: “Nhyira nka Yehowa a wagye mo afi Egypt ne Farao nsam, nea oyii nkurɔfo no fii Egypt nkoasom mu no.+ 11 Sɛ mehwɛ nea Yehowa de baa Egyptfo so bere a wɔredi Israelfo so akokurokosɛm no a, mihu ampa sɛ Yehowa sõ sen anyame foforo nyinaa.”+ 12 Afei Mose ase Yetro bɔɔ ɔhyew afɔre ne afɔre foforo maa Onyankopɔn,*+ na Aaron ne Israel mpanyimfo nyinaa ne Mose ase didii wɔ nokware Nyankopɔn no anim.+ 13 Ade kyee no, Mose tenaa ase sɛ ɔrebu atɛn,+ sɛnea daa ɔyɛ no, na nkurɔfo no begyinaa Mose so fi anɔpa kosii anwummere. 14 Na Mose ase huu nea ɔreyɛ ma nkurɔfo no nyinaa, na obisae sɛ: “Dɛn na woreyɛ ɔman yi? Dɛn nti na wo nkutoo na wote hɔ ma nnipa yi nyinaa abegyina wo so fi anɔpa kosi anwummere?” 15 Ɛnna Mose ka kyerɛɛ n’ase sɛ: “Nkurɔfo no ba me nkyɛn behu Onyankopɔn.+ 16 Sɛ asɛm bi sɔre+ nnipa baanu ntam a, wɔde ba ma midi, na mema wohu nokware Nyankopɔn no adwene ne ne mmara.”+ 17 Ɛnna Mose ase ka kyerɛɛ no sɛ: “Ɛnyɛ papa sɛ wobɛyɛ saa. 18 Woyɛ saa a, wo ne ɔman a wɔka wo ho yi nyinaa bɛbrɛ, efisɛ adwuma no boro wo so.+ Wo nkutoo ntumi nyɛ.+ 19 Afei tie me.+ Metu wo fo, na Onyankopɔn bedi w’akyi.+ Wo de, gyina ɔman no ananmu wɔ nokware Nyankopɔn no anim,+ na fa wɔn nsɛm bra nokware Nyankopɔn anim.+ 20 Afei kyerɛ wɔn ahyɛde ne mmara no,+ na ma wonhu ɔkwan a wɔmfa so ne adwuma a wɔnyɛ.+ 21 Na w’ankasa hwɛ nkurɔfo no mu paw mmarima a wɔfata,+ wosuro Onyankopɔn,+ wodi nokware,+ na wɔnyɛ adifudepɛ;+ yɛ wɔn mpanyimfo wɔ nnipa apem biara+ so, ɔha biara so, aduonum biara so, ne edu biara+ so. 22 Na bere biara a ɛho behia no, wommu nkurɔfo no atɛn, nanso asɛm a emu yɛ duru bi sɔre a, wɔmfa mmrɛ wo;+ na nsɛm nketenkete de, wɔn ankasa nni. Enti ma wɔmmoa wo na adwuma no nyɛ mmerɛw mma wo.+ 23 Sɛ woyɛ eyi, na ɛyɛ Onyankopɔn ahyɛde a, wobetumi agyina ano na ɔman yi nyinaa de asomdwoe akɔ wɔn tenabea.”+ 24 Mose antwentwɛn ne nan ase koraa na otiee n’ase no, na ɔyɛɛ nea ɔka kyerɛɛ no no nyinaa.+ 25 Ɛnna Mose paw Israelfo no mu mmarima a wɔfata yɛɛ wɔn mpanyimfo+ wɔ nnipa apem biara so, ɔha biara so, aduonum biara so, ne edu biara so. 26 Na wobuu nkurɔfo no atɛn bere biara a ɛho behia. Asɛm a emu yɛ duru sɔre a, wɔde brɛ Mose,+ na nsɛm nketenkete no de, wɔn ankasa di. 27 Afei Mose gyaa n’ase kwan+ ma ɔkɔɔ n’asase so.\n^ Anaasɛ, “ɔde brɛɛ no.”


Mateo 13 | Intanɛt So Bible| Wiase Foforɔ Nkyerɛaseɛ\n13 Saa da no, Yesu fii fie hɔ kɔtenaa mpoano, 2 na nnipakuw betwaa ne ho hyiae, enti ɔkɔforoo ɔkorow bi tenaa mu,+ na na nnipakuw no nyinaa gyinagyina po no ano. 3 Afei ɔde mfatoho kaa nsɛm pii kyerɛɛ wɔn sɛ: “Hwɛ! Ogufo bi fii adi sɛ ɔrekogu aba;+ 4 ɔregu aba no, ebi koguu kwankyɛn, na nnomaa bedii.+ 5 Ebi nso koguu baabi a abotan wɔ a dɔte pii nni, na esiane sɛ ankɔ dɔte mu pii nti ntɛm ara na efifii.+ 6 Nanso bere a owia puei no ekisae, na esiane ntini a enni nti ewui.+ 7 Ebi nso koguu nsɔe mu, na nsɔe no nyinii na emiaa no.+ 8 Na ebi nso koguu asase pa mu na efii ase sow aba,+ ebi sow ɔha, ebi sow aduosia, na ebi nso sow aduasa.+ 9 Ma nea ɔwɔ aso no ntie.”+ 10 Enti asuafo no bisaa no sɛ: “Dɛn nti na wode mfatoho kasa kyerɛ wɔn?”+ 11 Obuaa wɔn sɛ: “Mo na wɔde ama mo sɛ monte ɔsoro ahenni ho ahintasɛm kronkron+ no ase, na wɔn de wɔmfa mmaa wɔn.+ 12 Na obiara a ɔwɔ no wɔbɛma no bi aka ho ma abu no so,+ na obiara a onni no de, wobegye nea ɔwɔ mpo afi ne nsam.+ 13 Eyi nti na mede mfatoho kasa kyerɛ wɔn, efisɛ wɔhwɛ de, nanso wɔhwɛ no kwa, na wɔte de, nanso wɔte no kwa, na wɔnte ase;+ 14 wɔn so na Yesaia nkɔmhyɛ no aba mu sɛ, ‘Ɔte de mobɛte nanso morente ase; ɔhwɛ de mobɛhwɛ nanso morenhu.+ 15 Efisɛ ɔman yi koma apirim, na wɔde wɔn aso atie kwa, na wɔakata wɔn aniwa; wɔamfa wɔn aniwa anhu, amfa wɔn aso antie, na wɔamfa wɔn koma ante ase ansakra, na masa wɔn yare.’+ 16 “Nanso anigye ne mo aniwa+ sɛ ehu ade, ne mo aso sɛ ɛte asɛm. 17 Nokwarem mise mo sɛ, adiyifo+ ne treneefo bebree pɛe sɛ wohu nneɛma a muhu yi nanso wɔanhu,+ na wɔpɛe sɛ wɔte nea mote yi nanso wɔante.+ 18 “Afei muntie ogufo ho mfatoho no.+ 19 Obiara a ɔte ahenni no ho asɛm na ɔnte ase no, ɔbɔnefo+ no ba behwim nea wɔagu no ne koma mu no; oyi ne nea woguu no kwankyɛn no. 20 Na nea woguu no abotan so no ne nea ɔte asɛm no na ntɛm ara ogye tom anigye so.+ 21 Nanso onni ntini biara na ɔtena hɔ kakra, na sɛ ahohia anaa ɔtaa ba esiane asɛm no nti a, ɛto no hintidua ntɛm ara.+ 22 Na nea woguu no nsɔe mu no ne nea ɔte asɛm no, nanso wiase* yi mu dadwen+ ne ahonyade nnaadaa mia asɛm no, na ɔnsow aba.+ 23 Na nea woguu no asase pa mu no ne nea ɔte asɛm no na ɔte ase, na ɔsow aba ankasa, ebi ɔha, ebi aduosia, na ebi nso aduasa.”+ 24 Ɔmaa wɔn mfatoho foforo sɛ: “Ɔsoro ahenni te sɛ ɔbarima bi a oguu aba pa wɔ n’afuw mu.+ 25 Bere a nnipa adeda no, ne tamfo ba beduaa nwura bɔne wɔ awi no mu na ogyaw hɔ kɔe. 26 Bere a eyiyii ahaban na ɛsow aba no, nwura bɔne no nso yii ne ho adi. 27 Enti ofiewura no nkoa bɛka kyerɛɛ no sɛ, ‘Owura, ɛnyɛ aba pa na wugui wɔ w’afuw no mu?+ Afei ɛyɛɛ dɛn na nwura bɔne aba mu yi?’+ 28 Ɛnna ɔka kyerɛɛ wɔn sɛ, ‘Ɔtamfo bi na ɔbɛyɛɛ saa.’+ Wosee no sɛ, ‘Ɛnde so wopɛ sɛ yɛkɔ kɔboaboa ano anaa?’ 29 Ɔkae sɛ, ‘Dabi, efisɛ anhwɛ a, bere a moreboaboa ano no mubetutu awi no afra. 30 Momma ne nyinaa nnyin nkosi otwabere, na otwabere du a mɛka akyerɛ atwafo no sɛ, munni kan mmoaboa nwura no ano na monkyekyere no afiafi nkɔhyew,+ na afei mommoaboa awi no ano ngu m’asan so.’”+ 31 Ɔmaa wɔn mfatoho foforo+ sɛ: “Ɔsoro ahenni te sɛ sinapi aba+ a obi fa koduae n’afuw mu; 32 nokwarem no, ɛno ne aba nyinaa mu nea esua koraa, nanso sɛ enyin a, ɛbɛyɛ ɛfan a ɛsõ sen ɛfan biara, na ɛbɛyɛ dua ma ewim nnomaa+ bɛtena ne mmaa so.”+ 33 Ɔsan maa wɔn mfatoho foforo sɛ: “Ɔsoro ahenni te sɛ mmɔkaw+ a ɔbea bi de fraa esiam susukora akɛse abiɛsa kosii sɛ ne nyinaa kawee.” 34 Yesu de mfatoho na ɛkaa eyinom nyinaa kyerɛɛ nnipa akuwakuw no. Nokwarem no, wankasa ankyerɛ wɔn a mfatoho nka ho;+ 35 ɛno na ɛbɛma nea wɔnam odiyifo no so kae no aba mu sɛ: “Mebue m’ano mfatoho mu, mɛpae mu aka nsɛm a ahintaw fi nhyɛase no.”+ 36 Afei ogyaa nnipakuw no kwan, na ɔkɔɔ fie. Na n’asuafo no baa ne nkyɛn bɛka kyerɛɛ no sɛ: “Kyerɛkyerɛ afuw mu nwura bɔne ho mfatoho no mu kyerɛ yɛn.” 37 Obua see wɔn sɛ: “Nea oguu aba pa no ne onipa Ba no; 38 afuw no ne wiase;+ aba pa no ne ahenni mma no; nwura bɔne no ne ɔbɔnefo no mma,+ 39 na ɔtamfo a ogui no ne Ɔbonsam.+ Otwa+ bere no ne wiase nhyehyɛe awiei,+ na atwafo no ne abɔfo. 40 Enti, sɛnea wɔboaboa nwura bɔne no ano de ogya hyew no, saa ara na wiase nhyehyɛe no awiei bɛyɛ.+ 41 Onipa Ba no bɛsoma n’abɔfo, na wɔbɛboaboa biribiara a ɛto hintidua+ ne wɔn a wɔyɛ mmaratode ano afi n’ahenni no mu, 42 na wɔbɛtow wɔn agu ogya fononoo no mu.+ Ɛhɔ na wobesu atwɛre wɔn sẽ.+ 43 Saa bere no treneefo bɛhyerɛn+ paa sɛ owia+ wɔ wɔn Agya ahenni mu. Ma nea ɔwɔ aso no ntie.+ 44 “Ɔsoro ahenni te sɛ ademude bi a wɔde ahintaw wuram a obi kohui na ɔde siei; anigye a onyae nti ɔkɔtɔn+ nea ɔwɔ kɔtɔɔ saa asase no.+ 45 “Bio nso ɔsoro ahenni te sɛ oguadini bi a otu kwan kɔhwehwɛ nhene pa. 46 Bere a ohuu ahene biako a ne bo yɛ den no,+ ntɛm ara, ɔkɔtɔn nea ɔwɔ nyinaa kɔtɔe.+ 47 “Bio nso ɔsoro ahenni te sɛ asau a wɔagyaa agu po mu ma ayi mpataa ahorow pii.+ 48 Bere a ɛyɛɛ mã no, wɔtwe baa mpoano tenaa ase boaboaa papa+ no ano guu ade mu, nanso nea enye+ no de wɔtow gui. 49 Saa ara na ɛbɛyɛ wɔ wiase nhyehyɛe no awiei: abɔfo no bɛkɔ akoyiyi abɔnefo+ afi treneefo+ mu 50 na wɔbɛtow wɔn agu ogya fononoo mu. Ɛhɔ na wobesu atwɛre wɔn sẽ.+ 51 Obisae sɛ: “So motee eyinom nyinaa ase?” Na wobuae sɛ: “Yiw.” 52 Ɛnna ɔka kyerɛɛ wɔn sɛ: “Sɛ ɛte saa a, ɔkyerɛkyerɛfo biara a wɔakyerɛ no ɔsoro ahenni+ ho ade no te sɛ ofiewura bi a oyi nneɛma foforo ne dedaw adi fi n’akorade dan mu.”+ 53 Bere a Yesu de mfatoho ahorow yi ma wiei no, ofii hɔ kɔe. 54 Na ɔkɔɔ ne kurom no,+ ofii ase kyerɛkyerɛɛ wɔn wɔ wɔn hyiadan mu+ maa wɔn ho dwiriw wɔn, na wɔkae sɛ: “Ɛhe na onipa yi nyaa nyansa ne ahoɔdenne yi fii? 55 Ɛnyɛ duadwumfo no ba no ni?+ Ɛnyɛ ne maame na wɔfrɛ no Maria, na ne nuabarimanom nso wɔmfrɛ wɔn Yakobo ne Yosef ne Simon ne Yuda? 56 Na ne nuabeanom nso, ɛnyɛ yɛne wɔn ara na ɛwɔ ha?+ Ɛnde ɛhe na onipa yi nyaa eyinom nyinaa fii?”+ 57 Enti ɔbɛyɛɛ hintidua maa wɔn.+ Nanso Yesu ka kyerɛɛ wɔn sɛ: “Sɛ nidi bɛbɔ odiyifo a, na ɛyɛ n’ankasa kurom ne ne fie.”+ 58 Na gyidi a wonni nti wanyɛ ahoɔdenne bebree wɔ hɔ.+\n^ Anaasɛ, “wiase nhyehyɛe.”


Yohane I 5 - Nkwa Asem (NA-TWI) | Biblica\nYohane I 5 - Nkwa Asem (NA-TWI)\nYohane I 5\nSɛnea nhyehyɛe no bɛyɛ\n1Obiara a ogye di sɛ Yesu yɛ Agyenkwa no yɛ Onyankopɔn ba. Na obiara a ɔdɔ Agya no dɔ ne Ba no nso. 2 Eyi na ɛma yehu sɛ yɛdɔ Onyankopɔn mma: ɛyɛ ɔdɔ a yɛdɔ Onyankopɔn ne di a yedi ne mmara so. 3 Ɔdɔ a yɛdɔ Onyankopɔn no, kyerɛ di a yɛdi ne mmara so. Na ne mmara no nso so di nyɛ den mma yɛn, 4 efisɛ, Onyankopɔn ba biara tumi di wiase so. Saa kwan yi so na yɛnam di wiase so nkonim: yɛde yɛn gyidi.\n5 Hena na obetumi adi wiase so? Obi a ogye di sɛ Yesu yɛ Onyankopɔn Ba no nko.\nYesu Kristo ho adansedi\n6 Yesu Kristo yɛ obi a ɔnam nsu ne mogya so bae. Ɛnyɛ nsu nko so na ɔnam bae na mmom nsu ne mogya. Na ɛyɛ Honhom no na edi ho adanse efisɛ, Honhom no ne nokware no. 7 Adansefo baasa na wɔwɔ hɔ, 8 Honhom no, nsu no ne mogya no. Saa adansefo yi adwene hyia. 9 Yegye adanse a nnipa di no di; adanse a Onyankopɔn di no mu yɛ den yiye. Na saa adanse no na Onyankopɔn adi afa ne Ba no ho no. 10 Enti obi a ogye Onyankopɔn Ba no di no wɔ saa adanse yi wɔ ne koma mu. Na obi a onnye Onyankopɔn nni no ama Onyankopɔn ayɛ ɔtorofo, efisɛ, wannye adanse a Onyankopɔn di faa ne Ba no ho no anni.\n11 Eyi ne adanse no: Onyankopɔn ama yɛn nkwa a enni awiei; na saa nkwa no wɔ ne Ba no mu. 12 Obiara a ɔwɔ Ɔba no wɔ saa nkwa no na obiara a onni Ɔba no nni nkwa no.\nNkwa a enni awiei\n13 Merekyerɛw mo eyi sɛnea ɛbɛma moahu sɛ mowɔ nkwa a enni awiei, mo a mugye Onyankopɔn Ba no din di no. 14 Yensuro wɔ Onyankopɔn anim, efisɛ, yenim sɛ biribiara a yebisa no no, otie yɛn wɔ ne pɛ mu. 15 Bere biara a yebisa no no, otie yɛn. Yɛahu sɛ eyi yɛ nokware yi, yenim nso sɛ ɔma yɛn nea yebisa no biara.\n16 Sɛ obi hu sɛ ne nua ayɛ bɔne bi a ɛmfa no nkɔ owu mu a, ɔmmɔ Onyankopɔn a ɔbɛma no nkwa no mpae mma no. Eyi ka wɔn a wɔn bɔne mfa wɔn nkɔ owu mu no ho. Bɔne bi wɔ hɔ a ɛde onipa kɔ owu mu na ɛno ho de, menka se mommɔ ho mpae nkyerɛ Onyankopɔn. 17 Afideyɛ nyinaa yɛ bɔne, nanso bɔne bi wɔ hɔ a enkowie owu mu.\n18 Yenim sɛ Onyankopɔn ba biara nkɔ so nyɛ bɔne, efisɛ, Onyankopɔn Ba no hwɛ no, na ɔbonsam ntumi nyɛ no bɔne. 19 Yenim sɛ, ɛwom sɛ wiase nyinaa hyɛ ɔbonsam tumi ase, nanso yɛyɛ Onyankopɔn nkurɔfo. 20 Yenim sɛ Onyankopɔn Ba no aba, na wama yɛn ntease ama yɛahu Onyankopɔn kann no. Yɛn abrabɔ wɔ Onyankopɔn kann no ne ne Ba Yesu Kristo no mu. Eyi ne Onyankopɔn kann no ne nkwa a enni awiei no.\n21 Me mma, montwe mo ho mfi abosom ho.\nNA-TWI : Yohane I 5


Ghana, ɛyɛ ɔman wɔ Abibiman. Kane no na yɛn frɛ ɔman no "Gold Coast" a ɛkyerɛ se Sika Mpoano. Na ɔno ahenkro no din de Nkran (Accra). Ghana nipa beyɛ Opepe Aduonu-baako ne akyire (over 21 million). Ghana yɛ ɔman a ɔno nyaa fawohodie kane wɔ Abibirem nyinaa wɔ Obubuo da a etɔ so Nsia, Afe Apem, Aha Nkron Aduonum Nson (6th Ɔbɛnem 1957). Ɔman panyin a odii ɔman no anim maa yɛn nyaa fawohodie no ne Osagyefoɔ (Dokta)Okunini Kwame Nkrumah.\nNkuro akɛse no bi ɛne Kumasi, Oguaa (Cape Coast), Koforidua, Tema, Tamale, Sekondi (Sakune) ɛne Takorade. Kumasi yɛ Asantifoɔ ahenkuro. Asantihene, Otumifoɔ Osei Tutu a ɔtɔ so Mmienu (II) ɛne Ohenepɔn a sesei ɔte Sika Dwa Kofi (The Golden Stool) so. Ghana wɔ mantam beyɛ du.\nƆman Panyin a ɔno di Ghana so sesei no din de Nana Addo Dankwa Ekufo Addo. Ghanafoɔ pɛ asomdwoe na wɔn san yɛ nkrofoɔ a wɔn suro Nyame. Ghana yɛ ɔman a yɛn wɔ sika, ɛnam nneɛmapa a yɛn nya firi asaase no mu. Ghanafoɔ aniabue. Sesei yɛn asuaepon (university), ɛyɛ bebree.\nRetrieved from "https://tw.bywiki.com/w/index.php?title=Gana&oldid=17458"\nThis page was last edited on 18 December 2017, at 08:58.


Kwadwom 5 | Intanɛt So Bible| Wiase Foforɔ Nkyerɛaseɛ\n5 O Yehowa, kae nea aba yɛn so.+ Hwɛ, na hu yɛn ahohora.+ 2 Wɔadan yɛn agyapade ama ahɔho; wɔde yɛn afie ama ananafo.+ 3 Yɛayɛ nnyanka; yenni agya.+ Yɛn maamenom te sɛ akunafo.+ 4 Yɛn ankasa nsu a yɛnom, yetua ho ka.+ Nnyina a yɛsɔ, yɛtɔ. 5 Yɛn ataafo kura yɛn kɔn akyi.+ Yɛabrɛ, nanso yennya ahomegye.+ 6 Yɛde yɛn nsa+ ama Egypt;+ yɛde ama Asiria+ na ama yɛanya aduan adi amee. 7 Yɛn agyanom na wɔyɛɛ bɔne.+ Wonni hɔ, nanso yɛn na yɛasoa wɔn bɔne.+ 8 Nkoa na wodi yɛn so.+ Obi nni hɔ a obegye yɛn afi wɔn nsam.+ 9 Yɛde yɛn kra to yɛn nsam de hwehwɛ aduan,+ nkrante a ɛwɔ sare so no nti. 10 Yɛn were adɔ kɔɔ sɛ fononoo, ɔkɔm a ano yɛ hyew no nti.+ 11 Wɔabrɛ Sion mmea,+ Yuda nkurow mu mmaabun no ase. 12 Wɔkyekyeree mmapɔmma nsa sensɛn wɔn.+ Wɔanni nkwakoraa mpo anim ni.+ 13 Mmerante maa owiyammo so,+ na mmarimaa hintiwii bere a wɔsõsõ nnyina.+ 14 Mpanyimfo agyae kurow apon ano tena,+ na mmerante agyae wɔn sankudwom bɔ.+ 15 Yɛn komam ahurusi agyae. Yɛn asaw adan awerɛhow.+ 16 Yɛn abotiri ayi atɔ fam.+ Yennue, efisɛ yɛayɛ bɔne!+ 17 Eyi nti, yɛn koma yare.+ Eyi nyinaa nti, yɛn ani so ayɛ kusuu,+ 18 Sion bepɔw a ayɛ amamfõ nti;+ sakraman nenam so.+ 19 Na wo Yehowa de, wobɛtena w’ahengua so akosi daa.+ W’ahengua wɔ hɔ fi awo ntoatoaso so kosi awo ntoatoaso so.+ 20 Adɛn nti na wo werɛ afi yɛn daapem,+ na woagyaw yɛn nna pii yi?+ 21 O Yehowa, san fa yɛn bra+ wo nkyɛn, na yɛbɛsan aba dodo. Ma yɛn nna nyɛ foforo sɛ tete no.+ 22 Nanso woapo yɛn koraa.+ Wo bo afuw yɛn aboro so.+


1. Daakye bɛn na wohwɛ kwan sɛ wubenya, na dɛn ntia?\nDƐN na ɛwɔ hɔ ma wo daakye sɛ nnipa ɔpepepem pii a wɔte okyinnsoromma a ɛne Asase so mprempren no mu biako? Wobɛpɛ sɛ ɛyɛ asetra a asomdwoe ne ahobammɔ wom, wɔ nnipa a wɔdodɔ wɔn ho ampa mu anaa? Wubetumi anya ɛno ne pii a ɛsen saa. Nanso ɛnyɛ ɛno ne daakye a nnipa dodow no ara hwɛ kwan. Dɛn ntia?\n2, 3. Ɔkwan bɛn so na nuklea akodi ho hu anya sɛnea nkurɔfo hu daakye no so nkɛntɛnso?\n2 Nuklea akodi ho asiane ama adwenem naayɛ a anibere wom asɔre sɛ ebia daakye bi wɔ hɔ ma adesamma abusua no mu fã kɛse koraa anaa. Bere a edi kan a wɔde atom ɔtopae dii dwuma wɔ akodi mu wɔ 1945 mu no, mmarima, mmea ne mmofra bɛboro 70,000 na wowuwui amonom hɔ ara. Nnipa mpempem pii nso wuu owu yayaw wɔ nna ne mfe bi a edii akyiri bae no mu. Nanso nnɛyi nuklea akode biako mu ɔtopae ahoɔden bɛyɛ sɛ atopae a wɔde dii dwuma wɔ Wiase Ko II mu nyinaa a wɔaka abom. Wɔasiesie nuklea akode ɔpedudu pii a wobetumi de adi dwuma ntɛm ara. Wiase no da so ara sɛe sika bɛyɛ dɔla $2,000,000,000 da biara wɔ akode ho akansi bi a ɛma nnipa ho dwiriw wɔn ho.\n3 Na sɛ “nuklea ɔko ketewa” bi pɛ si nso ɛ? Nea ebefi mu aba no bɛyɛ hu ara. Sɛnea Carl Sagan a ɔyɛ nyansahufo bi a wagye din kae no, sɛ amanaman no de nuklea akode a wɔwɔ no kakraa bi mpo di dwuma a, “akyinnye biara nni ho sɛ yɛn asase nyinaa so anibuei no bɛsɛe. . . . Na ɛte sɛ nea ebetumi aba ankasa sɛ adesamma abusua no ase bɛtɔre.” Nnipa pii bɔ mmɔden sɛ wobeyi akwanhwɛ a ɛte sɛɛ afi wɔn adwenem, nanso ɛno mma asiane no mfi hɔ. Afoforo bi a wɔredɔɔso ntɛmntɛm atew wɔn a wobefi mu aka akuw horow. Esiane anidaso a wɔwɔ sɛ ebinom befi mu aka nti, wɔasisi hintabea ahorow wɔ mmeae a atew ne ho na wɔde nnuan ne nnuru, ne afei atuo a wɔde bɛpam nnipa a wɔnhwehwɛ wɔn hɔ no asie hɔ.\n4. Dɛn nti na wobu sɛnea wɔsɛe nneɛma a atwa yɛn ho ahyia no sɛ asiane a anibere wom?\n4 Nuklea akode akyi no, nyansahufo bɔ kɔkɔ sɛ sɛnea wɔde nneɛma a atwa yɛn ho ahyia no di dwuma ɔkwammɔne so no betumi de ɔhaw kɛse aba asase so nyinaa. Mframa a yɛhome a wɔresɛe no yɛ ade a ɛhaw adwene yiye. Wɔresɛe kwae ahorow wɔ ɔkwan a ɛyɛ ahodwiriw so; nanso eyinom ho hia na wɔakora kyinhyia a asase so mframa pa a wɔfrɛ no oxygen ne osutɔ di ne asase ani dɔte so. Esiane ɛho nimdeɛ a wonni ne adifudepɛ nti, wɔresɛe nsase a ɛma nnɔbae a ɛho hia no. Wɔresɛe nsu a ɛwɔ hɔ no, na awuduru na wɔtaa de yɛ saa. Nanso nneɛma yi ho hia na ama nnipa akɔ so atra ase.\n5, 6. Tebea afoforo bɛn na ɛmma nkurɔfo nhwɛ kwan sɛ asetra betumi ayɛ nea ahobammɔ ne anigye wom?\n5 Ebia wote nka sɛ w’ahiasɛm a ɛsen biara ne nokwasɛm a ɛne sɛ amumɔyɛ ama nkurɔfo reyɛ nneduafo wɔ wɔn ankasa afie mu. Amammui ne asetra mu basabasayɛ ma asetra yɛ nea asiane wom. Nnipa pii a wonnya adwuma nyɛ ne nneɛma bo a ɛkɔ soro no de ohia ne abasamtu ba. Ahotɔ nni nnipa pii fie asetra mu koraa; mpɛn pii no, ɔdɔ hama a ɛsɛ sɛ ɛka abusua no bom no nni hɔ. Su a nnipa kura wɔ baabiara ne “Me kan!”\n6 Ɛnde, ɛhe na obi betumi anya biribi pa a obegyina so ahwɛ kwan sɛ obenya asetra a ahobammɔ wom? Sɛ́ asase sotefo no, sɛ yɛn daakye gyina nea nnipa ne aman a wɔde ɔhaw ahorow yi aba pɛ sɛ wɔyɛ ne nea wotumi yɛ nkutoo so a, nokwarem no, anka ɛbɛyɛ awerɛhow. Nanso ɛte saa?\nNOKWASƐM AHOROW A ƐNSƐ SƐ WOBU ANI GU SO\n7. (a) Adanse bɛn na ɛkyerɛ sɛ Bible no yɛ Onyankopɔn Asɛm? (b) Dɛn nti na ɛho hia sɛ nnipa behu nea Bible no ka?\n7 Nnipa ntaa mmu asase ne adesamma Bɔfo no ho akontaa wɔ wɔn akontaabu ahorow mu. Nanso yɛbɛyɛ dɛn ahu nea ɛyɛ N’atirimpɔw? Bible no ka kyerɛ yɛn. Nhoma yi ka mpɛn pii sɛ emu nsɛm fi soro, efi Onyankopɔn nkyɛn. Eyi yɛ nokware? Sɛ ɛte saa a, ɛnde wo nkwa gyina sɛnea wobɛyɛ ade ma ɛne no ahyia no so. Esiane sɛnea asɛm yi yɛ asɛnhia nti, yɛhyɛ wo nkuran sɛ w’ankasa yɛ Bible no mu nhwehwɛmu. Wubehu sɛ emu nkɔmhyɛ pii a ɛda daakye ho nimdeɛ adi pefee no da nsow yiye. Nyansa a ɛde ka nsɛm a ɛho hia ma woanya anigye a ɛtra hɔ daa ho asɛm no yɛ nea ebiara ne no nsɛ. Yɛwɔ ahotoso sɛ, sɛ wode adwempa susuw adanse no ho a, wubehu sɛ Bible no ntumi mfi obiara hɔ sɛobi a ɔkorɔn kyɛn nnipa, Onyankopɔn bi a ɔdɔ adesamma ampa nkutoo nkyɛn. * Bible no kura nsɛm a ɛho hia ma nkwagye wɔ adesamma abakɔsɛm mu bere a emu yɛ den yi mu. Sɛnea ɛfata no, ɛne nhoma a wɔakyekyɛ pii wɔ asase so sen biara.—Hwɛ 2 Petro 1:20, 21; 3:11-14; 2 Timoteo 3:1-5, 14-17.\n8. Edin bɛn na Bible no de frɛ okyinnsoromma a ɛne Asase yi no Bɔfo?\n8 Bible no nkyekyem a edi kan no ka nokwasɛm titiriw yi ho asɛm sɛ “Onyankopɔn bɔɔ ɔsoro ne asase.” (Genesis 1:1) * Ɛwom sɛ nnipa binom mpɛ sɛ wɔbɔ Onyankopɔn din de, nanso Bible no nyɛ saa. Genesis 2:4 da Ɔbɔadeɛ no din adi na ɛka kyerɛ yɛn sɛ “Awurade [Yehowa, NW] Nyankopɔn yɛɛ asase ne soro.” (Hwɛ Genesis 14:22; Exodus 6:3; 20:11 nso.) Wɔkyerɛw Bible no fã kɛse no ara wɔ Hebri kasa mu, na Onyankopɔn ankasa din no pue bɛyɛ mpɛn 7,000 sɛ tetragrammaton kronkron (יהוה) wɔ Bible no fã a wɔde Hebri kasa kyerɛwee no mu. Nsɛm asekyerɛfo bi kyerɛ ase sɛ Yahwe, nanso Twi kasa mu de a pii de di dwuma ne Yehowa.\n9. (a) Hena na ɔtoo Onyankopɔn saa din no? (b) Onyankopɔn din no ho hia yɛn dɛn? (Yoel 2:32; Mika 4:5)\n9 Ɛnyɛ adesamma bi a wɔpɛ nyamesom na wɔbɔɔ wɔn tirim paw edin yi. Ɔbɔadeɛ no ankasa na ɔpawee. (Exodus 3:13-15; Yesaia 42:8) Ɛnyɛ edin a wobetumi de Buddha, Brahma, Allah anaa Yesu asi ananmu de adi dwuma. Ɔkwan a ɛfata so no, odiyifo Mose kaee tete Israel man no sɛ: “Wo ankasa wuhu nnɛ, na fa sie wo koma mu, sɛ Yehowa [Hebri: יהוה] ne Nyankopɔn wɔ soro, ne asase so wɔ fam. Obi foforo biara nni hɔ bio.” (Deuteronomium 4:39, NW) Oyi ne Nyankopɔn a Yesu Kristo bɔɔ no mpae, Nea ɔkaa ne ho asɛm sɛ “nokware Nyankopɔn koro no.” Ɛnnɛ, nnipa a wɔasua ade a wofi asase so ɔman biara mu no som No.—Yohane 17:3; Mateo 4:8-10; 26:39; Romafo 3:29.\n10. Dɛn nti na nuklea akodi ho asiane ne ɔsɛe a efi̇̃ de ba no rensɛe Onyankopɔn atirimpɔw ma asase no?\n10 Esiane nokwasɛm a ɛne sɛ Yehowa ne asase Bɔfo nti, okyinnsoromma no nyinaa yɛ ne de, na ne daakye wɔ ne nsam. (Deuteronomium 10:14; Dwom 89:11) Adesamma haw ahorow no nyɛ nea Onyankopɔn ntumi nni ho dwuma. Nuklea akodi a nnipa hwɛ kwan sɛ ɛbɛba no ma wɔbɔ hu. Nanso hena mmara na edi tumi wɔ nuklea dwumadi akɛse a ɛkɔ so wɔ nsoromma ɔpepepem pii a wontumi nkan no mu? Onyankopɔn nni nimdeɛ ne tumi a ehia na ɔde abɔ nkwa ho ban wɔ okyinnsoromma a ɛne Asase yi so no? Saara na nsɛnnennen a asɔre esiane sɛ nnipa de anibiannaso ne adifudepɛ asɛe nneɛma a atwa wɔn ho ahyia nti no rensiw Ade Nyinaa so Tumfoɔ Nyankopɔn no atirimpɔw kwan. Nea ɔwɔ nyansa ne tumi a na ehia na ɔde abɔ asase ne ɛso nkwa a ɛyɛ nwonwa no betumi asiesie so ama no mfiase foforo, sɛ ɔpɛ a. (Yesaia 40:26; Dwom 104:24) Ɛnde, dɛn ne Yehowa atirimpɔw ma yɛn okyinnsoromma fie yi?\nASASE NO BƐTRA HƆ AKOSI BERE BƐN?\n11. (a) Nyansahufo binom gye di sɛ dɛn na ɛbɛba asase no so? (b) Hena na onim nneɛma a ɛtete saa ho nsɛm pii sen wɔn, na dɛn ntia?\n11 Onyankopɔn atirimpɔw ne sɛ ɔbɛsɛe asase ne emu nneɛma a nkwa wom nyinaa? Nsoromma ho animdefo bɔ wɔn tirim ka sɛ awiei koraa no, yɛn owia yi bɛpae ayɛ kɛse na ahyew asase no. Ebinom wɔ hɔ a wɔka sɛ esiane sɛnea amansan no te nti, bere bi bɛba a owia no renhyerɛn bio na nneɛma a nkwa wom rentumi ntra asase so bio. Nanso nea wɔka no yɛ nokware? Dɛn na Ɔbɔadeɛ no ka—Nea ɔmaa tumi ne nneɛma bae, Nea ɔhyehyɛɛ mmara ahorow a yɛn nkwa gyina so no?—Hiob 38:1-6, 21; Dwom 146:3-6.\n12. Ɔkwan bɛn so na nsɛm a ɛwɔ Ɔsɛnkafo 1:4 no ayɛ nokware?\n12 Yehowa honhom kaa Ɔhene Salomo onyansafo no ma ɔkyerɛw sɛnea wɔde onipa nkwa tenten atoto bere tenten a asase no de bɛtra hɔ no ho asɛm. Salomo kyerɛw nsɛm yi wɔ Ɔsɛnkafo 1:4, NW, sɛ: “Awo ntoatoaso kɔ na awo ntoatoaso ba; nanso asase de, etim hɔ kosi daa.” Adesamma abakɔsɛm kyerɛ sɛ eyi yɛ nokware. Ɛwom sɛ adesamma awo ntoatoaso biako akɔ so asi foforo ananmu de, nanso asase a yɛte so no akɔ so atim hɔ. Nanso ɛbɛyɛ saa akosi bere bɛn? Sɛnea wɔakyerɛ ase tee wɔ New World Translation of the Holy Scriptures no mu no, ɛbɛtra hɔ akosi “daa.” Eyi kyerɛ dɛn?\n13. (a) Dɛn na “daa nyinaa” betumi akyerɛ? (b) Ɛnde, yɛbɛyɛ dɛn atumi ahu no yiye sɛ asase no bɛtra hɔ akosi daa?\n13 Nea Hebri asɛmfua ‘oh·lamʹ, a wɔakyerɛ ase wɔ ha sɛ “daa,” no kyerɛ ankasa ne bere bi a mprempren wonnim n’awiei, ɛwɔ hɔ bere nyinaa anaasɛ wontumi nhu nanso ɛbɛkyɛ yiye. Ɛno betumi akyerɛ daadaa. So saa na ɛkyerɛ wɔ asɛm yi mu? Anaasɛ asɛm yi kyerɛ sɛ ebia wɔ daakye bere bi a yennim n’awiei, a seesei ahintaw yɛn mu no, asase no bɛba n’awiei? Nneɛma bi a Bible no kae sɛ ɛbɛtra hɔ “daa” no baa awiei. (Fa toto Numeri 25:13; Hebrifo 7:12 ho.) Nanso Kyerɛwnsɛm no de ‘oh·lamʹ ka ade a ɛbɛtra hɔ daa—sɛ nhwɛso no, Ɔbɔadeɛ no ankasa, nso ho asɛm. (Fa toto Dwom 90:2 ne 1 Timoteo 1:17 ho.) Ɛdefa asase ho no, wɔma yehu nea asɛm no kyerɛ pefee. Wɔka kyerɛ yɛn wɔ Dwom 104:5, NW, sɛ: “Ɔde asase atim ne nnyinaso so; ɔremma enhinhim da biara da, anaa daapem.” *—Hwɛ Dwom 119:90 nso.\n14. Yɛyɛ dɛn hu sɛ asase rennan asase kesee bere bi?\n14 Nea ɛbɛtra hɔ akosi daapem no nyɛ asase bi a hwee nni so na entumi nsow aba. Wɔka kyerɛ yɛn wɔ Yeremia 10:10-12, NW, sɛ: “Nokwarem no, Yehowa ne Nyankopɔn. . . . Ɔno na ɔde ne tumi yɛɛ asase, de Ne nyansa maa asase a ɛsow aba no tim hɔ pintinn, na Ɔde ne nhumu trɛw ɔsoro mu.” Hyɛ no nsow sɛ ɛnyɛ sɛ ɔyɛɛ “asase” nko, na mmom ɔde “asase a ɛsow aba no” tim hɔ pintinn. Nsɛm asekyerɛfo pii kyerɛ Hebri asɛmfua te·velʹ ase tiawa sɛ “wiase” de hyɛ nsɛm a edi akyiri yi ananmu. Nanso, sɛnea Old Testament World Studies a William Wilson yɛe no kyerɛ no, te·velʹ kyerɛ “asase, nea ɛsow aba na nnipa te so, asase a wotumi tra so, wiase.” Ɛdefa Yehowa atirimpɔw wɔ asase a ɛsow aba na nnipa te so yi ho no, Dwom 96:10, NW, ka no awerɛhyem so sɛ: “Yehowa ankasa adi hene. Asase a ɛsow aba no nso atim hɔ tim pa na anhinhim da.”—Hwɛ Yesaia 45:18 nso.\n15. Ɔkwan bɛn so na nokwasɛm ahorow yi ne mpaebɔ a Yesu kyerɛɛ n’akyidifo no hyia?\n15 Enti, okyinnsoromma a ɛne Asase a yɛte so yi na Yesu Kristo kyerɛɛ n’asuafo no sɛ wɔmmɔ Onyankopɔn mpae wɔ ho sɛ: “W’ahenni mmra. Nea wopɛ nyɛ asase so, sɛnea ɛyɛ ɔsoro.”—Mateo 6:9, 10, Yɛn na yɛasi ɔfã bi so dua no.\n16. (a) Nnipa bɛn na wɔbɛtra asase so? (b) Dɛn ne “asase foforo” a Bible no ka ho asɛm no?\n16 Ɛnyɛ Yehowa pɛ ne sɛ nnipa a wonni obu biara ma asase no Wura, na wonni dɔ ma wɔn ho wɔn ho ahe biara na wɔbɛtra asase no so. Bere tenten a atwam ni no, ɔhyɛɛ bɔ sɛ: “Na wobeyi nnebɔneyɛfo hɔ, na wɔn a wɔtwɛn Awurade no, wɔn na wobenya asase no adi. Treneefo benya asase no adi, na wɔatra so daapem.” (Dwom 37:9, 29) Nnipa a wosuro Onyankopɔn na wofi komam dɔ wɔn yɔnko nnipa na wɔbɛtra “asase a ɛreba” a Bible ka ho asɛm no so. (Hebrifo 2:5, NW; fa toto Luka 10:25-28 ho.) Nsakrae ahorow a Onyankopɔn soro Ahenni no de bɛba no bɛyɛ akɛse araa ma Bible no ka “asase foforo” ho asɛm—ɛnyɛ asase soronko bi, na mmom adesamma abusua foforo a wɔbɛtra paradise tebea horow a adesamma Bɔfo no bɔɔ ne tirim sɛ ɔde bɛba bere a ofii n’asase so adebɔ ase no mu.—Adiyisɛm 21:1-5; Genesis 2:7-9, 15.\n17. Dɛn nti na ɛho hia sɛ yesua Onyankopɔn ahwehwɛde ahorow ma nkwagye no mprempren?\n17 Ɛsɛ sɛ ɔsɛe kɛse bi—nea ɛsen biribiara a adesamma ahu pɛn—di “asase foforo” a wɔde besi hɔ no anim ba. Asase no ankasa ne wɔn a wɔde aseda ma ne Bɔfo no nokwarem nso yiyedi nti, ‘ɔbɛsɛe wɔn a wɔsɛe asase no.’ (Adiyisɛm 11:17, 18) Bere a Onyankopɔn de bɛyɛ eyi no abɛn yiye! Sɛ owie a, so wobɛka wɔn a wobefi mu anya nkwa no ho?—1 Yohane 2:17; Mmebusɛm 2:21, 22.\n^ nky. 7 Hwɛ nhoma Is the Bible Really the Word of God? a Watchtower Bible and Tract Society of New York, Inc. yɛe no mu.\n^ nky. 8 Bible kyerɛw nsɛm a wɔafa aka asɛm wɔ nhoma yi mu nyinaa fi Twi Bible Foforo no mu, gye sɛ wɔkyerɛ sɛ efi baabi foforo.\n^ nky. 13 Enti, nsɛm asekyerɛfo binom te sɛnea wɔde ‘oh·lamʹ adi dwuma wɔ Ɔsɛnkafo 1:4 no ase sɛ ɛkyerɛ “daapem.” The New English Bible, Revised Standard Version, The Jerusalem Bible, The Bible in Living English, King James Version ne afoforo kyerɛ ase saa kwan yi so.\n[Mfonini nkutoo na ɛwɔ kratafa 5]\nShare Share Dɛn na Ɛbɛba Okyinnsoromma a Ɛne Asase So?\nsu ti 1 kr. 4-12


Romans 2 NIV – Romafoɔ 2 ASCB | Biblica\nRomans 2 NIV – Romafoɔ 2 ASCB\n1Mo a mobu afoforɔ atɛn no, monni anoyie biara. Ɛkwan biara a mobɛfa so abu afoforɔ atɛn no, ɛnam saa ɛkwan no ara so ma mode atemmuo ba mo ho so. Ɛfiri sɛ, bɔne a ɛma mobu afoforɔ atɛn no, mo nso moyɛ saa bɔne korɔ no ara bi. 2Yɛnim sɛ, sɛ Onyankopɔn bu wɔn a wɔte saa ara no atɛn a, na ne kwan so ara ne no. 3Na wo, onipa, wobu afoforɔ atɛn wɔ nneɛma korɔ no ara a woyɛ bi no ho a, wosusu sɛ Onyankopɔn remmu wo atɛn anaa? 4Anaasɛ, ebia, wommu nʼayamyɛ, nʼabodwokyerɛ ne ne boasetɔ? Wonnim sɛ Onyankopɔn yɛ mmɔborɔhunufoɔ a ɔpɛ sɛ ɔkyerɛ wo kwan a wobɛfa so anu wo ho?\n5Nanso, ɛsiane wʼakoma den ne akoma pirim enti, woboaboa abufuhyeɛ ano ma wo ho wɔ Onyankopɔn abufuhyeɛ da no, ɛda no a ɔbɛda nʼatɛntenenee adi no. 6Deɛ obiara ayɛ no, ɛso akatua na Onyankopɔn bɛma no anya. 7Wɔn a wɔde boasetɔ yɛ papa de hwehwɛ animuonyam, anidie ne deɛ ɛmporɔ no, ɔbɛma wɔn nkwa a ɛnni awieeɛ. 8Nanso wɔn a wɔyɛ pɛsɛmenkomenya, ne wɔn a wɔpo nokorɛ no kɔdi bɔne akyi no, abufuhyeɛ ne amanehunu bɛba wɔn so. 9Yudafoɔ ne amanamanmufoɔ a wɔkɔ so yɛ bɔne no nyinaa bɛhunu amane na wɔn werɛ nso bɛho. 10Nanso, wɔn a wɔtie no no, sɛ wɔyɛ Yudafoɔ anaa amanamanmufoɔ no, wɔbɛnya animuonyam, anidie ne asomdwoeɛ afiri Onyankopɔn nkyɛn. 11Onyankopɔn nyɛ nyiyimu na ɔnyɛ animhwɛ nso wɔ nʼatemmuo mu.\n12Wɔn a wɔnnim mmara no na wɔyɛ bɔne no, wɔbɛkwati mmara no abu wɔn atɛn ara, na wɔn a wɔnim mmara no na wɔyɛ bɔne no, wɔnam mmara no so bɛbu wɔn atɛn. 13Ɛnyɛ mmaratiefoɔ na wɔtene wɔ Onyankopɔn anim, na mmom, ɛyɛ wɔn a woyɛ ɔsetie ma mmara no na wɔbɛbu wɔn bem. 14Amanamanmufoɔ no nni mmara, nanso wɔfiri wɔn awosu mu yɛ deɛ mmara no hwehwɛ sɛ wɔyɛ a, ɛwom sɛ wɔnni mmara deɛ, nanso yeinom bɛyɛ mmara ama wɔn. 15Esiane sɛ wɔn abrabɔ kyerɛ sɛ, deɛ mmara no hwehwɛ no, wɔatwerɛ wɔ wɔn akoma mu no enti, wɔn ahonim di adanseɛ sɛ wɔdi bem anaasɛ wɔabu wɔn fɔ. 16Enti, asɛmpa a meka no kyerɛ sɛ, sɛ ɛda no duru a, saa na Onyankopɔn nam Yesu Kristo so bɛbu nnipa kɔkoamsɛm atɛn.\n17Mo Yudafoɔ deɛ, mosusu sɛ mo ne Onyankopɔn te no yie so, ɛfiri sɛ, ɔde ne Mmara a monam so bɛnya nkwagyeɛ no maa mo. Na moka no mo anofafa so nso sɛ, moyɛ ne nnamfonom sononko bi. 18Monim deɛ Onyankopɔn hwehwɛ sɛ moyɛ. Moasua afiri Mmara no mu ahunu deɛ ɛyɛ. 19Mofa mo ho sɛ moyɛ akwankyerɛfoɔ ma anifirafoɔ, na moyɛ hann nso ma wɔn a wɔte esum mu. 20Mogye di sɛ mobɛtumi akyerɛ adwenemherɛfoɔ ne mmɔfra Onyankopɔn akwan, ɛfiri sɛ, nokorɛm, monim ne Mmara a osuahunu ne nokorɛ ahyɛ no ma no. 21Mokyerɛkyerɛ afoforɔ, na adɛn enti na montumi nkyerɛkyerɛ mo ho mo ho? Moka kyerɛ afoforɔ sɛ wɔmmmɔ korɔno. Mo nso mobɔ korɔno anaa? 22Mo a moka sɛ adwamammɔ nyɛ. Mo nso mobɔ adwaman anaa? Mo a moka sɛ mokyiri ahoni no, mo nso mobɔ korɔno wɔ asɔrefie mu anaa? 23Mode mmara no hoahoa mo ho, nanso mobu mmara no so de bu Onyankopɔn animtia. 24Ɛnyɛ nwanwa sɛ Atwerɛsɛm no ka sɛ mo enti, ewiasefoɔ kasa tia Onyankopɔn.\n25Sɛ woyɛ Yudani na wodi Onyankopɔn mmara no so a, ɛyɛ adeɛ a ɛsom bo. Na sɛ moanni so a, nsonsonoeɛ biara nni mo ne momonotofoɔ ntam. 26Sɛ momonotofoɔ di Onyankopɔn mmara so a, wɔremmu wɔn sɛ Onyankopɔn nkurɔfoɔ anaa? 27Enti momonotoni a ɔdi mmara no so no bɛkasa atia mo, Yudafoɔ a monim Onyankopɔn mmara a wɔatwerɛ no, nanso monni so no.\n28Wo a wɔwoo mo sɛ Yudafoɔ anaasɛ twa a wɔatwa mo twetia no nkyerɛ sɛ moyɛ Yudafoɔ kann. 29Yudani kann no ne deɛ ɔyɛ no wɔ nʼakoma mu. Saa ara nso na twetiatwa yɛ akoma mu nsakraeɛ a ɛfiri Onyankopɔn Honhom mu ba. Nsakraeɛ yi mmfiri di a obi di mmara bi so. Na deɛ wɔasakra no ayɛyie mmfiri nnipa hɔ, na mmom, ɛfiri Onyankopɔn hɔ.\nASCB : Romafoɔ 2


Nea Enti a Onyankopɔn De Yesu Mae sɛ Agyede (1 Korintofo 15) | Bɛn\n1, 2. Ɔkwan bɛn so na Bible kyerɛkyerɛ tebea a adesamma wom no mu, na dɛn ne ɔkwan koro pɛ a yɛbɛfa so afi mu?\n“ABƆDE nyinaa penepene, na ɛko awo.” (Romafo 8:22) Ɔsomafo Paulo kaa saa nsɛm yi de kyerɛkyerɛɛ tebea a ɛyɛ awerɛhow a yɛwom no mu. Nnipa ani so no, ɛte sɛ nea amanehunu, bɔne, ne owu ano aduru biara nni hɔ. Nanso, Yehowa nni nnipa sintɔ ahorow no bi. (Numeri 23:19) Onyankopɔn a obu atɛntrenee no ama yɛn ɔkwan a yɛbɛfa so afi yɛn amanehunu mu. Wɔfrɛ no agyede.\n2 Agyede no ne akyɛde a ɛsen biara a Yehowa de ama adesamma. Ɛbɛma wɔatumi agye yɛn afi bɔne ne owu mu. (Efesofo 1:7) Ɛne ade a yegyina so nya daa nkwa ho anidaso, sɛ́ ɛyɛ ɔsoro anaa paradise wɔ asase so. (Luka 23:43; Yohane 3:16; 1 Petro 1:4) Nanso, dɛn ne agyede? Ɔkwan bɛn so na ɛkyerɛkyerɛ yɛn Yehowa atɛntrenee a ɛkyɛn so no ho ade?\nNea Ɛyɛe a Agyede Ho Behiae\n3. (a) Dɛn nti na agyede no bɛyɛɛ ade a ɛho hia? (b) Dɛn nti na na Onyankopɔn ntumi nyi owu afobu mfi Adam asefo so kɛkɛ?\n3 Adam bɔne nti na agyede no ho behiae. Agyapade a Adam nam Onyankopɔn so asoɔden a ɔyɛe so de gyaw n’asefo ne ɔyare, awerɛhow, ɛyaw, ne owu. (Genesis 2:17; Romafo 8:20) Ná Onyankopɔn ntumi mfi nkate mu nsakra owu afobu no kɛkɛ. Ná saa a ɔbɛyɛ no bɛkyerɛ sɛ obu n’ani gu n’ankasa mmara so: “Bɔne so akatua ne owu.” (Romafo 6:23) Na sɛ Yehowa sɛee n’ankasa atɛntrenee ho gyinapɛn a, anka basabasayɛ ne amumɔyɛ bɛkɔ so wɔ amansan yi mu!\n4, 5. (a) Ɔkwan bɛn so na Satan twirii Onyankopɔn, na dɛn nti na na ɛsɛ sɛ Yehowa bua saa mpoatwa no? (b) Sobo bɛn na Satan bɔɔ Yehowa asomfo anokwafo?\n4 Sɛnea yehui wɔ Ti 12 no, atuatew a ɛkɔɔ so wɔ Eden no maa nsɛmpɔw akɛse sɔree. Satan guu Onyankopɔn din pa no ho fĩ. Ɔnam saayɛ so bɔɔ Yehowa sobo sɛ ɔyɛ ɔtorofo ne katabaakofo a ne tirim yɛ den a ɔde ahofadi kame n’abɔde. (Genesis 3:1-5) Satan nam sɛe a ɛte sɛ nea ɔsɛee Onyankopɔn atirimpɔw a ɛne sɛ ɔde nnipa treneefo bɛhyɛ asase so ma no so nso kyerɛe sɛ Onyankopɔn adi nkogu. (Genesis 1:28; Yesaia 55:10, 11) Sɛ Yehowa ammua saa mpoatwa yi a, anka n’abɔde a wonim nyansa no mu pii betumi ahwere ahotoso a wɔwɔ wɔ ne nniso mu no pii.\n5 Satan twirii Yehowa asomfo anokwafo nso, bɔɔ wɔn sobo sɛ pɛsɛmenkominya adwene na wɔde som Onyankopɔn, na sɛ wɔkɔ ahokyere mu a, wɔn mu biara renkɔ so nsom No. (Hiob 1:9-11) Na saa nsɛmpɔw yi ho hia koraa sen ahokyere a nnipa wom no. Yehowa tee nka sɛ ɛfata sɛ obua Satan sobo a ɛyɛ ntwiri no. Nanso, na ɔkwan bɛn so na Onyankopɔn betumi afa asiesie nsɛmpɔw yi na wagye adesamma nso?\n6. Nsɛm a wɔde di dwuma wɔ Bible mu de kyerɛkyerɛ ɔkwan a Onyankopɔn nam so gyee adesamma mu no bi ne dɛn?\n6 Ná mmɔborohunu a ɛso bi nni na ɛteɛ yiye wɔ ɔkwan a Yehowa bɛfa so adi ho dwuma no mu—nea na nnipa biara ntumi nnya ho adwene da. Nanso, na ɛyɛ tiawa koraa. Wɔka ho asɛm akwan pii so sɛ ogye, mpata, adetɔ, ne mpatade. (Dwom 49:8; Daniel 9:24; Galatifo 3:13; Kolosefo 1:20; Hebrifo 2:17) Nanso, ebia nea ɛkyerɛkyerɛ asɛm no mu sen biara ne nea Yesu ankasa de dii dwuma no. Ɔkae sɛ: “Onipa ba no amma sɛ wɔnsom no, na ɔbɛsomee, na ɔde ne kra ayɛ agyede [Hela, lyʹtron] ama nnipa pii.”—Mateo 20:28.\n7, 8. (a) Wɔ Kyerɛwnsɛm no mu no, dɛn na asɛm “agyede” kyerɛ? (b) Ɔkwan bɛn so na nsɛso fa agyede ho?\n7 Dɛn ne agyede? Hela asɛmfua a wɔde dii dwuma wɔ ha no fi adeyɛ asɛm bi a ɛkyerɛ “sɛ wobegyae obi, wobeyi obi” mu. Wɔde asɛm yi dii dwuma de kyerɛkyerɛɛ sika a wotua de gye nkurɔfo a wɔafa wɔn nnommum wɔ ɔko mu no mu. Ɛnde, na yebetumi akyerɛkyerɛ agyede mu sɛ biribi a wotua de gye biribi. Wɔ Hebri Kyerɛwnsɛm no mu no, asɛmfua a egyina hɔ ma “agyede” (koʹpher) no fi adeyɛ asɛm a ɛkyerɛ “kata so” mu. Sɛ nhwɛso no, Onyankopɔn ka kyerɛɛ Noa sɛ ɔmfa mannɔ ‘ntetare’ (ɛte sɛ “kata” no ara) adaka no mu ne ɛho na ensisiw ntokuru no. (Genesis 6:14) Eyi boa yɛn ma yehu sɛ sɛ́ wɔbɛma agyede no kyerɛ nso sɛ wɔbɛkata bɔne so.—Dwom 65:3.\n8 Sɛnea ɛfata no, Theological Dictionary of the New Testament ka sɛ asɛmfua yi (koʹpher) “kyerɛ nsɛso bere nyinaa,” anaa biribi a ɛne biribi hyia. Enti, na apam adaka no mmuaso yɛbea ne adaka no ankasa di nsɛ. Saa ara na nea ɛbɛyɛ na wɔagye obi afi bɔne mu, anaa wɔakata ne bɔne so no, na ɛsɛ sɛ wotua biribi a ɛne no di nsɛ koraa, anaa ɛkata adesɛe a bɔne no de bae no so koraa. Enti Onyankopɔn Mmara a ɔde maa Israel no kae sɛ: “Ɔkra nsi ɔkra ananmu, aniwa nsi aniwa ananmu, ɛse nsi ɛse ananmu, nsa nsi nsa ananmu, ɛnan nsi ɛnan ananmu.”—Deuteronomium 19:21.\n9. Dɛn nti na gyidifo no de mmoa bɔɔ afɔre, na ɔkwan bɛn so na Yehowa buu afɔre a ɛtete saa no?\n9 Efi Habel bere so reba no, gyidifo a wɔtraa ase no de mmoa bɔɔ afɔre maa Onyankopɔn. Wɔnam saa a wɔyɛe no so daa no adi sɛ wonim bɔne ne hia a wohia ogye, na wɔkyerɛɛ Onyankopɔn bɔhyɛ a ɛfa ogye a ɛnam ‘n’aseni’ so bɛba ho no mu gyidi. (Genesis 3:15; 4:1-4; Leviticus 17:11; Hebrifo 11:4) Yehowa ani sɔɔ afɔre a ɛtete saa no, na ɔmaa saa asomfo yi nyaa n’anim dom. Nanso, na mmoa afɔre ahorow yi yɛ sɛnkyerɛnne kɛkɛ. Na mmoa ntumi nkata nnipa bɔne so ankasa, efisɛ wɔmmɛn nnipa baabiara. (Dwom 8:4-8) Enti, Bible ka sɛ: “Anantwinini ne mpapo mogya ntumi nyi bɔne.” (Hebrifo 10:1-4) Na afɔre a ɛtete saa no yɛ agyede afɔre ankasa a na ɛrebɛba no ho mfonini anaa sɛnkyerɛnne kɛkɛ.\n‘Agyede a Ɛfata’\n10. (a) Hena na na ɛsɛ sɛ ogyefo no ne no kari pɛ, na dɛn ntia? (b) Dɛn nti na na ehia sɛ wɔde onipa biako pɛ na ɛbɔ afɔre?\n10 Ɔsomafo Paulo kae sɛ: “Wɔn nyinaa wu Adam mu.” (1 Korintofo 15:22) Enti na ɛsɛ sɛ agyede no fa obi a ɔyɛ pɛ te sɛ Adam—onipa a ɔyɛ pɛ—wu ho. (Romafo 5:14) Abɔde foforo biara nni hɔ a na obetumi ama atɛntrenee nsenia no akari pɛ. Onipa a ɔyɛ pɛ, obi a onni Adam wu afobu ase—obi a ɔyɛ Adam sɛso pɛpɛɛpɛ—na na obetumi de ‘agyede a ɛfata’ no ama. (1 Timoteo 2:6) Na enhia sɛ wɔde nnipa ɔpepem pii a wɔn dodow nni ano bɔ afɔre na ama ayɛ afɔre a ɛfata ma Adam aseni biara. Ɔsomafo Paulo kyerɛkyerɛɛ mu sɛ: ‘Ɛnam onipa biako, Adam, so na bɔne baa wiase.’ (Romafo 5:12) Na “sɛnea ɛnam onipa so na owu bae no,” saa ara na Onyankopɔn “nam onipa so” de nkwagye brɛɛ adesamma. (1 Korintofo 15:21) Ɔkwan bɛn so?\n‘Agyede a ɛfata ma nnipa nyinaa’\n11. (a) Ɔkwan bɛn so na na ogyefo no ‘bɛka owu ahwɛ ama onipa biara nipa’? (b) Dɛn nti na na Adam ne Hawa ntumi nnya agyede no so mfaso? (Hwɛ ase hɔ asɛm no.)\n11 Yehowa yɛɛ nhyehyɛe maa onipa a ɔyɛ pɛ fii ne pɛ mu de ne nkwa bɔɔ afɔre. Sɛnea Romafo 6:23 kyerɛ no, “bɔne so akatua ne owu.” Bere a ogyefo no de ne nkwa rebɔ afɔre no na ‘ɔbɛka owu ahwɛ ama onipa biara nipa.’ Ɔkwan foforo so no, na obetua Adam bɔne no ho ka. (Hebrifo 2:9; 2 Korintofo 5:21; 1 Petro 2:24) Na mmara ho nsɛm a emu yɛ den wɔ eyi mu. Sɛ woyi Adam asoɔden ho wu afobu no fi n’asefo so a, na agyede no beyi bɔne tumi a ɛsɛe ade no afi hɔ koraa. *—Romafo 5:16.\n12. Kyerɛkyerɛ sɛnea ɛka biako a wotua so betumi aba nnipa pii mfaso no mu.\n12 Mfatoho bi ni: Fa no sɛ wote kurow bi a emufo dodow no ara yɛ adwuma wɔ adwinnan kɛse bi mu mu. Wotua mo ka yiye wɔ adwuma no mu, na mo ho tɔ mo wɔ asetra mu. Ɛkɔ so saa kosi da a adwumakuw no to adwinnan no mu. Dɛn ntia? Adwinnan no sohwɛfo dii sika ma adwumakuw no bɔɔ ka buruburoo. Mpofirim ara wo ne w’afipamfo nni adwuma yɛ ma enti, muntumi ntua mo ho aka. Onipa biako no sikadi nti, mo aware mu ahokafo, mo mma, ne wɔn a mode wɔn aka hu amane. So ano aduru bi wɔ hɔ? Yiw! Ɔdefo yamyefo bi de ne ho gye asɛm no mu. Ohu mfaso a ɛwɔ adwumakuw no so. Ɔte nka nso ma emu adwumayɛfo pii no ne wɔn mmusua. Enti ɔyɛ nhyehyɛe sɛ obetua adwumakuw no ka no, na wasan abue adwinnan no. Ɛka biako a otua no de ahotɔ brɛ adwumayɛfo pii, wɔn mmusua ne wɔn a wɔde wɔn aka no. Saa ara na Adam ka a wotuae no de mfaso brɛɛ nnipa ɔpepem pii a wɔn dodow nni ano.\nHena na Ɔde Agyede no Ma?\n13, 14. (a) Ɔkwan bɛn so na Yehowa de agyede no maa adesamma? (b) Hena na wotuaa agyede no maa no, na dɛn nti na na ɛho hia sɛ wotua biribi a ɛte saa?\n13 Yehowa nkutoo na na obetumi de ‘oguammaa a oyi wiase bɔne kɔ no’ ama. (Yohane 1:29) Nanso, ɛnyɛ ɔbɔfo biara kɛkɛ na Onyankopɔn somaa no sɛ ommegye adesamma. Mmom no, ɔsomaa Nea obetumi de mmuae a etwa asɛm no so koraa ama Satan wɔ sobo a wabɔ Yehowa asomfo no ho no. Yiw, Yehowa somaa ne Ba a ɔwoo no koro, ‘nea ɔyɛ n’adɔde’ no ma ɔbɛbɔɔ afɔre a ɛsen biara. (Mmebusɛm 8:30) Onyankopɔn Ba no fii ne pɛ mu ‘yii’ ne soro nipasu “guu hɔ.” (Filipifo 2:7) Anwonwakwan so no, Yehowa yii N’abakan a ɔwɔ soro no nkwa ne ne nipasu bɛhyɛɛ Yudani baabun bi a ne din de Maria awotwaa mu. (Luka 1:27, 35) Sɛ́ onipa no, na wɔbɛfrɛ no Yesu. Nanso, wɔ mmara kwan so no, na wobetumi afrɛ no Adam a ɔto so abien, efisɛ na ɔyɛ Adam sɛso pɛpɛɛpɛ. (1 Korintofo 15:45, 47) Enti na Yesu betumi de ne ho ama sɛ agyede afɔre ama adesamma abɔnefo.\n14 Hena na na wobetua saa agyede no ama no? Dwom 49:7 ka no pefee sɛ, wotuaa agyede no ‘maa Onyankopɔn.’ Na so ɛnyɛ Yehowa na ɔyɛɛ agyede no ho nhyehyɛe? Ɛyɛ ɔno, nanso eyi mma agyede no nyɛ adeyɛ a ntease nnim anaa mfaso nni so—te sɛ obi yi sika fi ne kotoku biako mu de hyɛ foforo mu. Ɛsɛ sɛ yehu sɛ agyede no nyɛ honam fam ade a wɔde di nsesa na mmom mmara kwan so adeyɛ. Yehowa nam agyede a otuae a ɛmaa ɔno ankasa huu amane pii no so sii di a odi n’ankasa atɛntrenee a ɛyɛ pɛ so pintinn no so dua.—Genesis 22:7, 8, 11-13; Hebrifo 11:17; Yakobo 1:17.\n15. Dɛn nti na na ɛho hia sɛ Yesu hu amane na owu?\n15 Wɔ afe 33 Y.B. mu no, Yesu Kristo fii ne pɛ mu penee ayayade a wɔde yɛɛ no a ekowiee agyede no tua no so. Ɔma wɔkyeree no bɔɔ no atoro sobo, buu no fɔ, na wɔbɔɔ no fam dua ho kum no. So na ɛho hia sɛ Yesu hu amane pii saa? Yiw, efisɛ na ɛsɛ sɛ wosiesie Onyankopɔn asomfo mudi mu kura ho ɔsɛmpɔw no. Sɛnea ɛfata no, Onyankopɔn amma Herode ankum akokoaa Yesu. (Mateo 2:13-18) Nanso, bere a Yesu yɛɛ ɔpanyin no, otumi gyinaa Satan ntua a emu yɛ den ano a na ɔte nea ɛrekɔ so no nyinaa ase. * Yesu nam kɔ a ɔkɔɔ so yɛɛ obi a “ne ho tew, onni bɔne, ne ho nni nkekae” ɛmfa ho ayayade a ɛyɛ hu a wɔde yɛɛ no no so daa no adi ma ɛyɛɛ nwonwa koraa sɛ Yehowa wɔ asomfo a wɔkɔ so di nokware wɔ sɔhwɛ mu. (Hebrifo 7:26) Ɛnde, ɛnyɛ nwonwa sɛ aka kakra ma Yesu awu no, ɔteɛɛm nkonimdi so sɛ: “Wɔawie!”—Yohane 19:30.\nNe Nkwagye Adwuma no a Owiei\n16, 17. (a) Ɔkwan bɛn so na Yesu kɔɔ so yɛɛ ne nkwagye adwuma no? (b) Dɛn nti na na ɛho hia sɛ Yesu ‘koyi ne ho adi Onyankopɔn anim ma yɛn’?\n16 Nanso, na Yesu nnya nwiee ne nkwagye adwuma no. Wɔ Yesu wu akyi nnansa no, Yehowa nyanee no fii awufo mu. (Asomafo no Nnwuma 3:15; 10:40) Ɛnyɛ Yehowa Ba no som adwuma a ɔyɛɛ no nokwaredi mu no ho akatua nko na Yehowa nam adeyɛ a ɛho hia yi so de mae, na mmom ɔma onyaa hokwan wiee ne nkwagye adwuma no sɛ Onyankopɔn Sɔfo Panyin nso. (Romafo 1:4; 1 Korintofo 15:3-8) Ɔsomafo Paulo kyerɛkyerɛɛ mu sɛ: ‘Kristo a ɔbae sɛ sɔfo panyin no nnam mpapo ne anantwi mma mogya so, na mmom n’ankasa ne mogya so na ɔnam kɔɔ kronkron mu prɛko konyaa daa ogye. Na Kristo anhyɛn kronkronbea a wɔde nsa yɛe a ɛyɛ kronkronbea ankasa no ho sɛnkyerɛnne no mu, na mmom ɔhyɛn ɔsoro ankasa sɛ afei okoyi ne ho adi Onyankopɔn anim ama yɛn.’—Hebrifo 9:11, 12, 24.\n17 Ná Kristo ntumi mfa ne mogya ankasa nkɔ soro. (1 Korintofo 15:50) Mmom no, ɔde nea mogya no yɛɛ ho sɛnkyerɛnne no na ɛkɔe: ne desani nkwa a ɛyɛ pɛ a ɔde bɔɔ afɔre mmara kwan so no bo a ɛsom no. Afei, ɔde saa nkwa no bo a ɛsom no kɔɔ Onyankopɔn anim sɛ ade a ɔde regye adesamma abɔnefo. So Yehowa gyee saa afɔrebɔ no toom? Yiw, na eyi bɛdaa adi wɔ Pentekoste afe 33 Y.B., bere a wohwiee honhom kronkron guu asuafo bɛyɛ 120 so wɔ Yerusalem no. (Asomafo no Nnwuma 2:1-4) Ɛwom sɛ na ɛno yɛ anigye de, nanso afei na na agyede no so mfaso a ɛyɛ anigye no afi ase reda adi.\nAgyede no So Mfaso Horow\n18, 19. (a) Nnipakuw abien bɛn na wonyaa mpata a ɛnam Kristo mogya so bae no so mfaso? (b) “Nnipakuw kɛse” no fam no, agyede no so mfaso a wɔrenya no mprempren ne nea wobenya daakye no bi ne dɛn?\n18 Wɔ Paulo krataa a ɔde kɔmaa Kolosefo no mu no, ɔkyerɛkyerɛɛ mu sɛ ɛsɔɔ Onyankopɔn ani sɛ ɔbɛfa Kristo so apata Ɔno ne nneɛma nyinaa ntam, sɛ ɔnam Yesu mogya a wohwie gui wɔ asɛndua no so so bɛma asomdwoe aba ɔne wɔn ntam. Paulo kyerɛkyerɛɛ mu nso sɛ saa mpata yi fa kuw abien a ɛsono emu biara ho, “nea ɛwɔ ɔsoro” ne “nea ɛwɔ asase so.” (Kolosefo 1:19, 20; Efesofo 1:10) Kristofo 144,000 a wɔama wɔn anidaso sɛ wɔbɛsom sɛ asɔfo wɔ soro, na wɔne Kristo Yesu adi asase so sɛ ahemfo no na wɔwɔ saa kuw a edi kan no mu. (Adiyisɛm 5:9, 10; 7:4; 14:1-3) Wɔnam wɔn so de agyede no so mfaso bedi adesamma asoɔmmerɛfo ho dwuma nkakrankakra wɔ mfirihyia apem no mu.—1 Korintofo 15:24-26; Adiyisɛm 20:6; 21:3, 4.\n19 “Nea ɛwɔ asase so” no ne wɔn a wɔhwɛ kwan sɛ wobenya asetra a ɛyɛ pɛ wɔ Paradise wɔ asase so no. Adiyisɛm 7:9-17 ka wɔn ho asɛm sɛ “nnipakuw kɛse” a wobenya wɔn ti adidi mu wɔ “ahohia kɛse” a ɛreba no mu no. Nanso, ɛnsɛ sɛ wɔtwɛn kosi saa bere no ansa na wɔanya agyede no so mfaso horow. “Wɔahohoro wɔn ntade ama ahoa oguammaa no mogya no mu” dedaw. Esiane sɛ wɔwɔ agyede no mu gyidi nti, wɔrenya saa ɔdɔ nsiesiei no mu mfaso wɔ honhom fam mprempren mpo. Wɔabu wɔn treneefo sɛ Onyankopɔn nnamfo! (Yakobo 2:23) Esiane Yesu afɔrebɔ no nti, wotumi de ‘nnam kɔ ɔdom ahengua no anim.’ (Hebrifo 4:14-16) Sɛ wɔyɛ bɔne a, wonya fafiri ankasa. (Efesofo 1:7) Ɛmfa ho sɛ wɔnyɛ pɛ no, wɔwɔ ahonim pa. (Hebrifo 9:9; 10:22; 1 Petro 3:21) Enti pata a wɔapata wɔne Onyankopɔn ntam no nyɛ biribi a wɔrehwɛ kwan, na mmom ɛyɛ ade a ɛwɔ hɔ mprempren! (2 Korintofo 5:19, 20) Wɔ Mfirihyia apem no mu no, wɔde nkakrankakra “bɛfa wɔn ho adi afi ɔsom a ɛsom porɔwee no mu,” na awiei koraa no, ‘wɔbɛkɔ Onyankopɔn mma anuonyam adehyedi mu.’—Romafo 8:21.\n20. Ɔkwan bɛn so na agyede no a yɛasusuw ho no aka wo ankasa?\n20 “Aseda mfa yɛn Awurade Yesu Kristo so nka Onyankopɔn” wɔ agyede no ho! (Romafo 7:25) Agyede no yɛ nnyinasosɛm a asete nyɛ den, nanso ɛyɛ ade a emu dɔ ma ɛyɛ yɛn nwonwa. (Romafo 11:33) Na sɛ yɛde anisɔ susuw agyede no ho a, ɛka yɛn koma, na ɛtwe yɛn bɛn atɛntrenee Nyankopɔn no kɛse. Te sɛ odwontofo no, yɛwɔ biribiara a yebegyina so ayi Yehowa ayɛ sɛ ‘ɔdɔ asɛntrenee ne atɛntrenee.’—Dwom 33:5.\n^ nky. 11 Ná Adam ne Hawa ntumi nnya agyede no so mfaso. Ɛdefa obi a ɔhyɛ da di awu ho no, Mose Mmara no de nnyinasosɛm yi mae sɛ: “Munnnye owudifo a odi fɔ sɛ wakum onipa bi no hɔ biribi mmfa nnnye no nkwa.” (Numeri 35:31) Ɛda adi sɛ, na ɛfata sɛ Adam ne Hawa wu, efisɛ wofi wɔn pɛ mu na wɔhyɛɛ da yɛɛ Onyankopɔn so asoɔden. Wɔnam saayɛ so hweree daa nkwa ho anidaso a na wɔwɔ no.\n^ nky. 15 Nea ɛbɛyɛ na Yesu asesa Adam bɔne no, na ɛsɛ sɛ owu sɛ ɔbarima a ɔyɛ pɛ, na ɛnyɛ sɛ abofra a ɔyɛ pɛ. Kae sɛ, na Adam bɔne no yɛ boapayɛ, ɔyɛe a na onim aniberesɛm a ɛwɔ adeyɛ no mu ne nea ebefi mu aba no nyinaa. Enti nea ɛbɛyɛ na Yesu abɛyɛ “Adam a odi akyiri” na wakata bɔne so no, na ɛsɛ sɛ ofi ahokokwaw mu paw sɛ ɔbɛkɔ so akura ne mudi mu ama Yehowa. (1 Korintofo 15:45, 47) Enti nokware a Yesu dii wɔ asetram no nyinaa—a n’afɔrebɔ wu ka ho—dii dwuma sɛ ‘trenee biako.’—Romafo 5:18, 19.\nNumeri 3:39-51 Dɛn nti na ɛho hia sɛ agyede no yɛ nea wɔhweree no nsɛso pɛpɛɛpɛ?\nDwom 49:7, 8 Dɛn nti na yɛde Onyankopɔn ka wɔ agyede no a ɔde ama yɛn no ho?\nYesaia 43:25 Ɔkwan bɛn so na kyerɛwsɛm yi boa yɛn ma yehu sɛ ɛnyɛ nnipa nkwagye ne ade titiriw a enti Yehowa de agyede no mae?\n1 Korintofo 6:20 Nkɛntɛnso bɛn na ɛsɛ sɛ agyede no nya wɔ yɛn nneyɛe ne asetra kwan so?


Asɔfo ahotew; nneɛma kronkron a wodi (1-16)\nAfɔrebɔde a edi mu nkutoo na ɛsɔ ani (17-33)\n22 Yehowa toaa so ka kyerɛɛ Mose sɛ: 2 “Ka kyerɛ Aaron ne ne mma sɛ nneɛma kronkron a Israelfo no retew ho ama me no, wɔnyɛ ahwɛyiye wɔ ho* na wɔangu me din kronkron no ho fĩ.+ Mene Yehowa. 3 Ka kyerɛ wɔn sɛ, ‘Mo awo ntoatoaso nyinaa mu no, sɛ mo asefo mu biara ho gu fĩ na ɔba nneɛma kronkron a Israelfo atew ho ama Yehowa no ho a, wonkum saa onipa no.*+ Mene Yehowa. 4 Aaron asefo no mu barima biara a ɔyare kwata+ anaa nsu fi ne ho sen+ rentumi nni nneɛma kronkron no bi kosi sɛ ne ho bɛtew,+ na nea ne ho aka obi a efunu* agu ne ho fĩ+ nso rentumi nni. Saa ara na sɛ ɔbarima bi ho ba,+ 5 anaa ne ho ka aboa a ɔwea fam+ a ne ho ntew anaa ne ho ka obi a biribi agu ne ho fĩ a,+ ɔrentumi nni. 6 Obi* a ne ho bɛka biribi a ɛte saa no ho rentew kosi anwummere, na ɛnsɛ sɛ odi nneɛma kronkron no bi. Ɛsɛ sɛ ɔde nsu guare.+ 7 Sɛ owia kɔtɔ a, ne ho bɛtew, na obetumi adi nneɛma kronkron no bi, efisɛ ɛyɛ n’aduan.+ 8 Afei nso, ɔnhwɛ na wanwe aboa funu anaa nea aboa foforo atetew ne mu, na ne ho angu fĩ.+ Mene Yehowa. 9 “‘Wɔnhwɛ nni m’ahyɛde so sɛnea ɛbɛyɛ a wɔrengu me nneɛma kronkron ho fĩ, na wɔanni fɔ amma wɔanwuwu. Mene Yehowa, na me na merema wɔn ho atew. 10 “‘Obiara a omfi asɔfo abusua mu* rentumi nni nneɛma kronkron no bi.+ Ɔhɔho a wabɛsoɛ ɔsɔfo anaa ɔpaani biara rentumi nni nneɛma kronkron no bi. 11 Nanso sɛ ɔsɔfo tew sika tɔ obi* a, onii no betumi adi bi. Nkoa a wɔwoo wɔn wɔ ne fi nso betumi adi n’aduan no bi.+ 12 Sɛ ɔsɔfo babea kɔware obi a ɔnyɛ ɔsɔfo* a, ɔbea no rentumi nni afɔrebɔde kronkron no bi. 13 Nanso sɛ ɔsɔfo babea bɛyɛ okunafo anaa sɛ ne kunu gyaa no na onni mma, na sɛ ɔsan kɔtena ne papa fi te sɛ bere a na ɔyɛ abeawa no a, obetumi adi ne papa aduan no bi;+ obi a omfi asɔfo abusua mu* de, ɔrentumi nni bi. 14 “‘Sɛ obi di ade kronkron bere a ɛnsɛ sɛ odi na n’ani ba ne ho so a, ɔmfa dekode no nkyem anum mu baako nka afɔrebɔ kronkron no ho mmrɛ ɔsɔfo no.+ 15 Enti wɔnhwɛ na wɔangu nneɛma kronkron a Israelfo de bɛbrɛ Yehowa no ho fĩ+ 16 esiane sɛ wɔadi ade kronkron nti. Anyɛ saa a wobedi fɔ na wɔanya ho asotwe. Mene Yehowa, na me na merema wɔn ho atew.’” 17 Yehowa toaa so ka kyerɛɛ Mose sɛ: 18 “Ka kyerɛ Aaron ne ne mma ne Israelfo nyinaa sɛ, ‘Sɛ bɔhyɛ bi nti Israelni anaa ɔhɔho a ɔte Israel de aboa bi ba sɛ wɔmfa mmɔ ɔhyew afɔre+ anaa ayamye afɔre+ mma Yehowa a, 19 nea ɛbɛyɛ na Onyankopɔn ani asɔ no, ɛsɛ sɛ aboa no yɛ nantwinini, odwennini kumaa, anaa ɔpapo a ɔte apɔw.+ 20 Mommfa biribiara a dɛm wɔ ho mmma,+ anyɛ saa a, n’ani rensɔ. 21 “‘Sɛ obi de aboa bi rebɛbɔ asomdwoe afɔre+ ama Yehowa de atua bɔhyɛ bi anaa ɔde rebɛbɔ ayamye afɔre a, ɔmfa oguan anaa nantwi a ɔte apɔw a dɛm biara nni ne ho mmra na ama n’ani asɔ. 22 Mommfa aboa a n’ani abɔ, nea ne dompe mu abu, nea biribi atwa no, nea ne ho atutu akuru, nea wadɔ ntwom, anaa nea ɛyam atotɔ ne ho mmmrɛ Yehowa; monnhyew eyinom biara wɔ afɔremuka no so mmmɔ afɔre mmma Yehowa. 23 Sɛ nantwi anaa oguan bi nan baako ware anaa ɛyɛ tia dodo a, mubetumi de abɔ ayamye afɔre, nanso sɛ mode tua bɔhyɛ bi a, ɛrensɔ ani. 24 Mommfa aboa a ne hwea abɔ, apɛtɛw, atew afi hɔ, anaa wɔatwa afi so mmma Yehowa anim, na mommfa mmmɔ afɔre wɔ mo asaase so. 25 Munnnye eyinom mu biara mmfi ɔhɔho nsam mma mo Nyankopɔn sɛ afɔrebɔde,* efisɛ wɔn ho agu fĩ na wɔadi dɛm. Ɛrensɔ ani.’” 26 Yehowa ka kyerɛɛ Mose bio sɛ: 27 “Sɛ nantwi anaa oguan anaa apɔnkye wo a, ne ba no ntena ne maame nkyɛn nnanson,+ na efi da a ɛto so awotwe rekɔ no, mubetumi de ne ba no abɔ afɔre a wɔde ogya hyew ama Yehowa ma n’ani asɔ. 28 Munnkum nantwi anaa oguan ne ne ba nyinaa da koro.+ 29 “Sɛ morebɔ aseda afɔre ama Yehowa a,+ mommɔ no sɛnea ɛbɛsɔ n’ani. 30 Munni no saa da no ara. Munnnyaw bi mmma ade nnkye so.+ Mene Yehowa. 31 “Munni m’ahyɛde so, na monyɛ nea maka nyinaa.+ Mene Yehowa. 32 Munngu me din kronkron no ho fĩ.+ Montew me din ho wɔ Israelfo mu.+ Mene Yehowa, na me na merema mo ho atew.+ 33 Me na miyii mo fii Egypt asaase so ma muhui sɛ mene mo Nyankopɔn no.+ Mene Yehowa.”\n^ Nt., “wɔntwe wɔn ho mfi ho.”\n^ Anaa “wontwa ɔkra a ɔte saa no mfi m’anim.”\n^ Anaa “aka ɔkra a wawu.”\n^ Nt., “Abɔntensoni,” kyerɛ sɛ, obi a omfi Aaron abusua mu.\n^ Anaa “kɔware abɔntensoni.”


Ɔde Yesu Maa Wɔn sɛ Wɔnkɔkum No | Yesu Asetena\nƆKAA SƐ WƆMFA YESU NKƆKUM NO\nNá wɔahwe Yesu apirapira no adi ne ho agorɔ ara, nanso bere a Pilato de no bɛgyinaa nkurɔfo no anim a ɔyɛɛ sɛ anka ɔbɛgyaa no no, anyɛ asɔfo mpanimfoɔ no ne wɔn akyitaafo mmɔbɔ. Wɔn deɛ, ɛnyɛ nea obi reka koraa na na wɔretie; kum ara na na wɔpɛ sɛ wɔkum Yesu. Wɔteateaam sɛ: “Bɔ no asɛndua mu! Bɔ no asɛndua mu!” Pilato nso kaa sɛ: “Mo ara momfa no nkɔbɔ no asɛndua mu, na me deɛ, menhunu mfomsoɔ biara wɔ ne ho.”—Yohane 19:6.\nBere a Yudafo no bɔɔ Yesu kwaadu sɛ ɔtutu man ase no, Pilato ante ase amma wɔn sɛ ɛno nti ɔfata owuo. Afei wɔde fa he a na wɔbɛnya Yesu? Yɛbɛkae a, bere a Sanhedrin no redi Yesu asɛm no, wɔbɔɔ no sobo sɛ waka abususɛm. Wɔsan kɔfaa saa asɛm no bae wɔ Pilato anim. Wɔkaa sɛ: “Yɛwɔ mmara, na sɛdeɛ mmara no kyerɛ no, ɛsɛ sɛ ɔwuo, ɛfiri sɛ ɔfrɛɛ ne ho Onyankopɔn ba.” (Yohane 19:7) Wei deɛ na ɛyɛ asɛm foforo koraa ma Pilato.\nPilato san wuraa ahemfie hɔ kɔfaa ne ho adwene. Ɔhwɛ nea wɔde ayɛ ɔbarima yi a ne nyinaa akyi ɔda so gyina ne nan so, na sɛ ɔkae ne yere dae no a, ɔno ara tumi hu sɛ ɛsɛ sɛ ɔgyaa no. (Mateo 27:19) Nanso asɛm a Yudafo no kaa sɛ Yesu se ɔyɛ “Onyankopɔn ba” no, dɛn na na Pilato bɛyɛ wɔ ho? Ná ɔno ara nim sɛ Yesu fi Galilea. (Luka 23:5-7) Nanso ɔbisaa no sɛ: “Wofiri he?” (Yohane 19:9) Bere a Pilato tee saa asɛm no, ɛbɛtumi aba sɛ ɔdwenee ho sɛ Yesu yɛ Onyankopɔn ba a watena ase pɛn.\nNá Yesu aka ama Pilato ate sɛ ɔyɛ ɔhene nanso n’Ahenni mfiri wiase. Yesu huu sɛ ɛho nhia sɛ ɔkyerɛ nsɛm mu pii bio, enti ɔyɛɛ dinn. Pilato faa no sɛ wabu no animtiaa, enti ne bo fui, na ɔkaa sɛ: “Wommua me? Wonnim sɛ mewɔ tumi sɛ megyaa woɔ na mewɔ tumi nso sɛ mebɔ wo asɛndua mu?”—Yohane 19:10.\nYesu maa no mmuaeɛ sɛ: “Sɛ wɔamfa amma wo amfiri soro a, anka worennya me so tumi biara. Ɛno nti na onipa a ɔde me maa woɔ no bɔne sõ paa no.” (Yohane 19:11) Ɛnyɛ onipa baako na na Yesu reka ne ho asɛm. Ná ɔrepɛ akyerɛ sɛ Kaiafa ne ne nkurɔfo ne Yuda Iskariot nyinaa, asodi da wɔn so sen Pilato.\nPilato huu sɛ nea wɔde yɛɛ Yesu no nyinaa akyi no, wanyɛ basabasa anaa wankasa antia obiara. Afei nso na Pilato suro sɛ ebia na Yesu yɛ Onyankopɔn ba ampa, enti ɔnyaa adwene sɛ ɔbɛgyaa no. Nanso Yudafo no kɔfaa asɛm foforo bae maa ehu kaa Pilato. Wɔhunahunaa no sɛ: “Sɛ wogyaa onipa yi a, na wonyɛ Kaesare adamfo. Onipa biara a ɔyɛ ne ho ɔhene no kasa tia Kaesare.”—Yohane 19:12.\nAmrado Pilato san de Yesu baa abɔnten, na ɔtenaa n’ahennwa so ka kyerɛɛ nkurɔfo no sɛ: “Hwɛ! Mo hene nie!” Nanso na Yudafo no asi wɔn bo paa. Wɔteateaam sɛ: “Fa no kɔ! Fa no kɔ! Bɔ no asɛndua mu!” Pilato bisaa wɔn sɛ: “Memmɔ mo hene asɛndua mu?” Saa bere no, na Yuda man no hyɛ Roma Ɔhempɔn Kaesare ase, na na Yudafo no mpɛ koraa, nanso afei deɛ asɔfo mpanimfoɔ no buee wɔn ano kaa sɛ: “Yɛnni ɔhene biara sɛ Kaesare.”—Yohane 19:14, 15.\nYudafo no yɛe ara maa ehu kaa Pilato, enti ɔpenee so sɛ wɔmfa Yesu nkɔkum no. Asraafo no worɔɔ Yesu atade kɔkɔɔ no de n’atade nguguso hyɛɛ no. Wɔde Yesu rekɔ no, ɔno ara na ɔsoaa asɛndua no.\nƐfiri Yawda anɔpa bɛsi Fida, Nisan da a ɛtɔ so 14 a anim atetew yi, na Yesu nkaa n’ani nguu so; ná wɔadi n’ani saa ara. Bere a wɔde no rekɔ no, wɔde n’asɛndua no soaa no, nanso ɛduu baabi no, na ɔntumi bio. Enti obi a ɔretwam akɔ ne baabi na asraafo no kyeree no ma ɔsoaa asɛndua no maa no. Onii no ne Simon a ɔfiri Kirene, Afrika. Wɔrekɔ no, na nnipadɔm di wɔn akyi, na na ebinom resu twa adwo.\nYesu ka kyerɛɛ mmaa a wɔresu no sɛ: “Yerusalem mma mmaa, monnsu me. Na mmom monsu mo ho ne mo mma; ɛfiri sɛ, hwɛ! nna bi reba a nkurɔfoɔ bɛka sɛ, ‘Anigyeɛ ne abonini ne yafunu a anwoɔ ne nufoɔ a wɔannom ano!’ Ɛnna wɔbɛfiri aseɛ aka akyerɛ mmepɔ sɛ, ‘Mommɛgu yɛn so!’ ne nkokoɔ sɛ, ‘Monkata yɛn so!’ Ɛfiri sɛ berɛ a dua no yɛ dua mono no na wɔreyɛ yei a, ɛnneɛ sɛ ɛwu a ɛdeɛn na ɛbɛsie?”—Luka 23:28-31.\nAsɛm a Yesu kae no, na ɛfa Yuda man no ho. Ná wɔte sɛ dua a ɛrewu a nsuo kakraa bi na ɛgyina mu, efisɛ saa bere no, na Yesu ne Yudafo kakraa bi a wɔgye no di da so wɔ hɔ. Nanso sɛ wɔn nyinaa wu kɔ a, ɔsom nhyehyɛe a ɛwɔ hɔ no bɛyɛ sɛ dua a awu. Sɛ Onyankopɔn ma Roma asraafo no bɛsɛe ɔman no a, esu a ɛbɛkɔ so nyɛ su ketewa!\nKwaadu bɛn na nyamesom mpanimfoɔ no de bɔɔ Yesu?\nDɛn na ɛmaa Pilato bɔɔ hu?\nAsɔfo mpanimfoɔ no, dɛn na wɔkae a ɛmaa Pilato tee ase sɛ wɔnkɔkum Yesu?\nDua “mono” ne dua a ‘awu’ ho asɛm a Yesu kae no kyerɛ sɛn?